Majalah Bina Warga HKI Online / e-magazine: Evangelium Januari 1010\nJamita Evangelium tu Advent 2 Minggu,\nMaleakhi 3: 1-5.\nNaeng Roma Tuhan i\nKitab Maleakhi ima kitab na mansai ringkas ala holan 3 pasal do, alana dua pasal na parpudi digabung do gabe sada. Kitab on pe ditempathon di ujung ni Padan na Robi. Alani i ma gok halak na cenderung mandok Kitab on ndada pola porlu, ala termasuk kitab Nabi kecil parpudi jala inganan kitab on pe, hurang tangkas do. Alai boi do hita mandok, hurang tangkas pe inganan ni kitab on, dison ma tarida ajaran na mansai porlu taringot tu sikap dohot sangkap ni Debata na umuli tu angka ruasNa.\nDi taon 722 SM Israel Utara ditaluhon bangso Asyur, akhirna halak Israel diangkut tu habuangan. Di taon 587 SM Jehuda /Isarel Selatan ditaluhon Babilonia dohot halak Jehuda diangkut tu habuangan. Di antara tahun 538-444 SM, angka halak Jehuda mulak ma sian habuangan. Hape Maleakhi manggurithon buku on di taon 440 SM do. Sian on ma boi botoonta, Maleakhi manurat buku on tu angka halak Jehuda na mulak sian habuangan. (hata 'Israel' di ayat 1 patuduhon mansai tangkas, ditujuhon tu angka halak na mulak sian habuangan).\nTurpukta na pinasahat ni panurirang Maleakhi ima taringot tu pangaradeaon ni na porsea na laho manomunomu haroro ni Tuhan i. Adong manang na piga sipamanathonta umboto aha na masa andorang so harorona i, ise na ro manjoloani, jala songon dia ma sikap ni jolma na lao manjangkhon i jala sadihari ma masa haroroNa i.\n1. Na porlu taingot, sian mulana nunga disuarahon panurirang Maleakhi hian, ia holong ni roha ni Debata manongtong do tu bangsoNa. Dipaingot do bangsona marhite na manggargai sejarah pambahenan ni Debata. Nasida do dihaholongi, jala dipillit Debata marhite pamilliton Debata tu bangso ni si Jakkob. Jala molo diida sian Padan na Imbaru, lumbalumba ni si Maleakhi on nunga di gohi di na ro Debata tu portibi on dibagabaga hatutubu ni si Palua di bara ni pinahan na di Betlehem i. Holan i do haroroNa, dipatuduhon jumolo marhite suruanNa, dungi haroroNa tu bagas Joro.\nSian i adong na menarik botoonta. Ise do suruan na i, jala aha ma ulaonna. Beasa Tuhan i ro mamongoti bagas joro? Jala songon dia do sikap ni bangso i marnida i, jala boha bangso i margogo manjalo haroro ni Tuhan i? Dison digombarhon ia haroroNa, hapapatar ni holong ni rohana ndang patupa haluaon na universal tu portibi on, tu saluhut manusia dohot tu saluhut na tinompa, alai terbatas holan tu angka na badia na maimaima dibagas joro. ”Suruangku” ima sahalak suruan na manotas angka dalan, padohon angka abatabat di haroroni Debata.\n2. Tangkas do dipatorang, ia harororo ni Tuhan i na manggohi sihol ni roha ni angka na porseai. Halak na porsea sian dirina patuduhon sihol ni haporseaonna naso margogo manjalo haroro ni Tuhan i, na ro paiashon jolma sian hatigoran ni portibi on. Domu tuson, denggan do ingotonta ende ni si Simeon, na targoar halak na bonar, jala na daulat, na maimaima di pangapul ni Israel, na niinganan ni tondi porbadia, na mandok di ngoluna, ” naso idaonna hamatean, ia so jolo diida Kristus, Tuhan i. Jala sumuang do sihol ni rohana dung diabing si Simeon posoposo ni Jesus i, dipuji ibana ma Tuhan i”. Haroro ni Tuhan i, boi do ditingki masa na jonok, di tingki na binuhul ni Tuhan i, di tingki na pinabotohon ni Tondi Porbadia. Jala halak na sahat manjangkon haroro ni Tuhan i, ima halak na rade mangaramoti habadiaonna, sihol ni rohana. On ma sikap ni na porsea na tangi di haroro ni Tuhan i. Haroro ni Tuhan i, songon panangko borgin do, ndang taboto sadiharina. Di ngolu si songonon ma ringkot sikap na dungo/waspada, dohot sikap na papitahon diri.\n3. Di haroro ni Tuhan i, dijoloani do diharoro ni surusuruan ni Tuhan i, asa marhite haroroNa dirgak panaili ni bangsoNa, jala mangula ulaon na mangarade diri. Dison ma panurirang Maleakhi nunga mangalumbahon haroro ni patujolo ni Tuhan i. Tugas ni surusuruan i, padiri dalan ni Tuhan i (bdn. Johannes, patujolo ni Jesus), ” dungi tompu ma ro tumopot Joro ni Tuhan i, naniluluan muna dohot suruan ni parpadanan na hinalungunmuna.\n4. Haroro ni Tuhan i ima papitahon halak na porsea asa songon sere dohot songon perak, siboan sipanganon tu Jahowa dibagasan hatigoran( ayat 3). Pelean na pita, ima pelan na dipelehon tu Jahowa dibagasan hatigoran. Pangantusion di na managam haroro ni Tuhan i, naeng ma ditogihon hita, asa mulak tu pangantusion naung adong hian sian mulana. On ma nian naeng mangula di ngolu ni angka na porsea na mamelehon peleanna tu Debata dibagasan hatigoran.\n5. Molo lam jonok hita tu Debata, ingkon lam tahasiholi ma uhum, ingkon sialooonta ma angka pangarupa, angka parsibalik mata, dohot angka na asing ma maralo tu hata ni Debata. Ingon lam tahasiholi ma pajongjong uhum na tingkos tu angka na buro, tu na pogos dohot tu na mabalu di bagasan ngoluna.\nHaroro ni Debata sebagai panguhum di bagian kiasan Tradisional. Sungkun-sungkun taringot haroro ni Tuhan, ima gombaran kiasan perang (ay. 2a, lih. 2 Raja 10:4, Amos 5: 120, songon api, tukang, penatu, sabun panunsi dohot na asing, ima umpama na godang tarida di angka panurirang (bdn. Jes. 1:25); Jer. 6: 29-30; Jeh. 22: 17-22). Di buku Maleakhi, gambaran on patuduhon na Debata na naeng pamagohon sude kenajisan jala paiashon angka dakdanak Levi (ay. 2b-3; bdk. Za 13:9).\nSai dibandingkon panurirang do masa na naeng ro kurban para Levi demi Yehuda dohot Yerusalem dohot angka korban na pasonanghon Debata di tingki naung salpu. Masa ni Musa ima masa identifikasi na hurang denggan di hatiha i (bdn. Jer. 2:2; Jes. 63:9, bdk. Ams. 5:25; Jer. 7:22). Pemurnian dohot panjaloon korban Levi (ay. 2-4) patoranghon marasing tu ayat panimpuli di turpuk on, na mandok asa siula hajahaton diadili (Ay. 5; lih. 2:17c).\nDebata gabe saksi sekaligus panguhum (pat. 2:14). Di haroroNai, masa ma angka panguhumon tu angka Malim na di bagas ni Debata, jala paiasonna ma nasida laho mangula ulaon na pinasahat ni Debata tu Nasida. Marasing do tu angka parsibalik mata manang partondung (bdn. 5 Musa 18:10-11; Jer. 27:9), sude kelompok na bertanggungjawab di hajahatan sosial digoari ma pangalangkup na manghatindanghon naso tingkos (bdn. 2: 11-16); angka uluan na paeleng uhum (bdn. 3 Musa 19:13; 5 Musa 24:14-15); angka halak na menindas angka na mambalu dohot na tading di lampin (bdn. Za 7:10); manang halak pangarupa (ay. 5b). Angka siula hajahatan sosial digombarhon sebagai halak naso mabiar mida Debata (ay. 5c).\nTorop do halak nuaeng paimaima na binagabagahon ni Debata, ima suruan nanaeng ro lao paiashon manang papulikhon na ias sian naso ias. Apalagi tingki on hita Maradvent paduahon na manomunomu hatutubu ni Jesus. Nunga songon dia haradeaonta manjangkon partingkian i. Manang asal marpesta. Adong do tapanghilalahon haroro ni Jesus di rohanta ? Antong binsan sadihari dope ? Taparade ma dirinta na laho manjangkon Sipalua i laos manomunomu haroro ni Tuhan i. Tapaholang ma dirinta sian angka ulaon na maralo tu lomo ni roha ni Debata asa dibagasan roha na dame nang serep hita manjangkon haroro ni Sipalua i tu tongatonganta. Posma rohanta na sai donganan ni Debata do hita na lao manomunomu haroro ni Tuhan i. Amen.\nTgl. 13 Desember 2009\nSiulahon Hata i ma Hamu\nNaung diungkap Debata dalan haluaon i marhite Jesus Kristus, torop halak nanaeng bongot, alai Ndada saluhut halak, na mandok Ahu Tuhanna, bongot sogot tu harajaon banua ginjang i, holan angka na mangulahon lomo ni roha ni Damang na di banua ginjang i do!(Mat.7:21), Ai songon daging i na mate, anggo so martondi; songon i do mate haporseaon na so marulaon. (Jak. 2:26), I do huhalojahon mardongan parungkilon, marguru tu hagogoonna, na gogo situtu manghorhon di bagasan ahu. (Kol. 1:29). Alani, taparrohahon ma songon natarsurat di Jakobus 2:24 "Asa diida hamu do: Sian angka pangulaon i do gabe tigor jolma, ndada holan sian haporseaon." Ai pananginangi di hata i, anggo so diulahon, tudos ma i tu halak na paberengbereng rupa ni bohina di sorminan. (Yakobus 1:23). Selamat Advent. Amen !\nJamita tu Minggu Advent IV\nJangkon ma Ibana na patongon dalan hangoluan i\nJesaya 30: 18-26\nPdt.Marhasil Hutasoit, MTh\nNdang holan di tingki hurang sipanganon tagamon dauk haporseaon, di tingki maduma, di tingki marhuaso, di tingki rade pe haporluan pardagingon, godang do na lintun sian dalan na sintong. Naeng tangkas auhonon, ia sipanganon dohot siinumon ndang tuk gabe partogi manontuhon dalan hangoluan. Mual dohot dalan ni hangoluan i ma Jahowa na manompa jala na manogihon ganup jolma na unduk tu hataNa anggiat jaloonna andul sumurung sian naung dapot huhut dumenggan sian naung binolusna na sailaon.\nAndorang so tartaban dope bangso Israel dipalumbahon Debata marhite panurirang Jesaya turpuk on. Rade do Jahowa manopot jolma i mangalehon tua lumobi ma mangalusi nasa angguk-holso. Di bonapasogit, di hutana sandiri pe tahop do hagogotan, jala mangalantap do nang pangarupaon (ay 20.a) lumobi ala ndang ringkot be roha ni jolma i marsiajar nang masipodaan. Buni jala holip do angka guru sian parnidaan ni angka halak na holan mangasahon gogo dohot pingkiranna mangatasi hamaolon na sonson tu ngoluna. Bangkol do roha ni halak marguru manang marsiajar molo so ringkot rohana pajonok diri tu Debata.\nNdang tarpature jolma ngoluna so padohot Debata, ai gari mangalapati naung patar di adopan ni mata ndang sai sude diboto; gari mangantusi na masa di tingki naung mamolus ndang sai tolap; boha muse ma mangantusi dohot manontuhon dalan na tepat mangatasi nasa na naeng ro? Mametmethu do utokutok jala maotikhu do gogo molo so Jahowa na patukhonsa.\nDibahen i ma tung tangkas do didok: “dibahen i sai maimaima Jahowa”. Paimahon ima haradeon mangongkuhon na so tau jala ndang tuk jolma i sandiri manontuhon na marguna tu ngoluna. Ndang boi holan hita sandiri na patupahon na ringkot di ngolunta ai ndang holan hita na mangolu di tano on jala ndang holan haporluanta na ringkot sioloan ni Debata. Nang pe jotjot jolma i marlomolomo huhut mangulahon na so patut (lupa marningot Jahowa do Debata ni uhum, ay 18) alai tongtong do rade Ibana manjangkon halak na naeng ro asa taruli manjalo andul dumenggan sian naung adong. Asa ganup halak na so olo pasiat Debata tu ngoluna, ima halak na manulak na denggan. Na mangorui tuana do halak na so mangharingkothon Debata.\nBoasa haringkothononta Debata? Ndada holan asa malua hita sian sitaonon; ndada holan asa tulus saluhutna na tapangidohon alai asa ajaranNa hita marroha nang mangalangka uju ro hamaolon i. Tuhan tidak saja menerima kita setelah lepas dari kesulitan tetapi Dia ada untuk kita di dalam berbagai kesulitan. Sialani i do dipasunggulhon: “nang dilehon Tuhan i tu hamu roti hagogotan dohot aek pangarupaon, alai ndang be martabuni angggo angka gurum” (ay. 20). Ndang holan ala tahop sitaonon, ndang holan ala sungkot sibahenon asa ringkot pajonok diri tu Tuhan alai asa margogo jala dohot hita manghamonangkon sitaonon i. Di bagasan parsorion nang marhite parungkilon dapot do “parsiajaran” na mararga. Boi ma dohonon ni angka na porsea i, sitaonon i pe gabe “guru” do manambai bohal mangeahi na dumenggan asa unang tinggang.\nMarhite Jahowa do lam torang idaon dalan hasintongan. Nang pe dapot ragam ni dalan hira na unlambas, ummuli idaon alai di bagasan Jahowa do jumpa dalan na sintong. Panindangion ni halak na porsea tuk do mandok: “tumagon do marhansithansit, marlea di dalan na sintong sian marlanggelangge, marlasniroha di dalan naung putor”. Dalan ima sipatudu manopot sieahan (“arah dan orientasi hidup”). Molo pilit langka binahen ni dalan na sala ndang holan suda tingki jala tamba loja mangihuthon alai ala ndang marguna halojaon i pajumpang dohot na pinarsinta ni roha. Ndang na so godang dalanna dipatupa na deba pahembangkon ngoluna; ndang na so ganjang dalan dibolus na deba alai ndang tuk manggohi na ringkot di ngoluna molo so Jahowa dipangasahon. Sebalikna, ndang tagamon marisuang manang manolsoli roha mangihuthon Tuhan nang pe so pintor suksuk bohal sian na niulana ai diboto do “ndang marlaba papunguhon manang pagukgukhon na niluluan anggo so mararga”.\nMolo dipapillithon “mas” dohot “boneka” tu dakdanak dohot na na magodang, boi suraon anggo dakdanak pintor boneka i do pillitonna alani balgana manang ala pintor boi parmeammeamonna. Alai na magodang pillitonna ma “mas” ai nunga tuk ibana mamereng godang ni parsaulian di balik ni arga mas nang pe metmet. Laos i do nang siauhononhon asa unang holan mamereng habalgaon, habongaton manang holan na ringkot tu solo ni roha sambing talului di ngolu on.\nBarani ma hita manulak haulion sipatinda rupa (wajah yang menyesatkan) dohot pabahirhon pangela na naeng mangalithon roha (ay.22). Naeng ma lam tangkas ingotonta ndang holan mangalului na uli dohot na godang hita di tano on alai “na mararga huhut marguna”. Ringkot bongot Tuhan i tu ngolunta asa mararga jala marguna ngolunta di na humaliang tano on laos tuk pangkeonta mangalangka manopot Surgo na hot ro di salelengna.\nMolo naung tiur haporseaon jala dauk roha na denggan manjangkon Tuhan i, gabe marpangkorhon ma saluhut na niula ni tangan, di huta nang di balian marpanumpak tu udut ni na naeng masa. Tangkas ma botoonta, ia udan, hauma, roti, pahanpahanan nang parsorion ni jolma manisia mangihut ma marpanumpak tu angka naung mardalan raphon Jahowa. Saleleng mardongan Jahowa ndang tagamon onding manang sompol dalan ni pasupasu ai sian Ibana do dalan jala ragam do dalan patupaonNa mangurupi angka na sai masihol manjangkon Ibana.\nAntong tagogo ma mangula huhut tahaburjuhon ma mandalanhon ruhutruhut ni ngolu partondion ai nunga dipahembang di hita dalan; nunga jumolo Ibana mamolus dalan i nang godang hamaolon jala nunga laos rade Ibana maimaimahon dohot mangjangkon.\nAdvent ima sunggulsunggul pasiat haroroNa laos tingki mangarajumi na so tarpature hita ngolunta sandiri so padohot Jesus. Molo tajangkon Ibana jaloonta ma gogo jala ajaranna ma hita mamangke dohot manghangoluhon parsaulian na di tano on pataru langka manopot surgo na manongtong. Amen.\nJamita tu Pesta Natal / Umum ( Malam Natal )\nBodari ,Tgl .24 Desember 2009\n“JESUS DO PANGKIRIMONTA NUAENG NANG SOGOT PE”\nTurpuk Evangelium : Lukas 1:26-33.\nAnderang so tasigati dope turpuk jamita on ,Tumolo ma pinasahat “Selamat Hari Natal ” tu hamu sude na manjaha Bina Marga on .\nNunga Opat Minggu taputupa jala tadohoti Pesta Advent ,jolo nunga godang naung taputupa manang tadohoti angka Pesta Natal di Huta,Parmargaon ,Arisan ,di Kantor ,songoni nang di tongatangga ni Huria, Las ma rohata disi .\nSasintongna mamestahon Advent natarangkai dohot Pesta Natal, ndada holan mamestahon na naeng ro, ndada holan paimahon, alai dohot do mamestahon naung masa. Ai ma ngolu do hita saonari di dunia zaman, ima zaman nai paimahon do hita, ima pairibu taon na salpu, alai naung manaek tu banua ginjang, jala na tapaima harorona paduahalion di ari parpudi.\n- Jadi disi ma hinatobao ni namar –Advent dohot Namar –Natal .\nAdvent dohot Natal mamboan rohanta manghirim tujolo, ala naung taida buktina di na salpu. Advent dohot Natal manogu rohanta manghirim na dummengan di masa depan .Alai panghirimon i ndada holan panghirimon boti, ndada holan sogon anganangan manang utopi, alai pangkirimon ala naung adong do buktina di tingki na salpu .Mesias natapaima di Advent, nungaro ro ibana, ima dibangasan jesus naung tubu di Betlelem. Alai huhut na naeng ro dope, jala nuga sedang ro nuaeng laho manopot hita. I do na tapaima, ima harorona padua halihon .Dibagabagahon I Gana hasingkopon ni haluan I naung pinatupana di tingki nasalpu uju ngoluna di partition .I do na tapaima nuaeng, nunga di tonga dalan, nunga “sedang” rot u hita (Ibana do pangkirimonta nuaeng nang sogot pe).\n- Hamu angka dongan sahaporsea on ! Nuang tauji ma mani gati turpuk jamita di pesta Natal Umum borgin on.\nDilumbahon Debata do marhite pardisurgo, surusuruan Gabriel tu si Maria na gabe gabean ma ibana .Tondi parbadia do napajadihon i ( ay .35 ) .Molo dung sorang di bahen ma goarna ,Jesus ( ay .31 ). Tung so hasigatan do tahe misteri ( rahasia ) na robi. “Ai ndang adong na so tarpatupa Debata ” ( ay .37 ).\nSuman do soara songon na tarbege tu si sara andorang so hatutubu ni si Ishak (Musa 18 : 14)\n- Manungkun do Maria tu misteri i, di dok ma : Boha ma gabegabean ahu, so adong hutanda baoa? (ay.34) Marasing do sungkunsungkun i tu na sinungkunhon ni sakira .Disungkun ma sakira ma surusuruan : “ Sian dia do tandongkui ? (Lukas 1: 18) .Tadaho marasing sungkun sungkun i, ai na mangido hatorangan ( Penjalasan ) do Maria, hape anggo sakira na mangindo bukti do.\n- Dung tarbege hatorangan i, porsea ma si Maria, adong ma hape\nMasa tu dirina ,ima pambahenan ni naibata nag ok halongangan. Sorang si palua ni Israel marhite sian dirina .Marlas ni roha ma tondia manuji pasangap Debata .\nRade ma ibana songon naposo (doulos)jala berpasrah diri tu adopan ni Debata. Haradeon misi Maria manjakhon Jesus i masuk tu bagasan dirina, ido ianggo na gabe impola ni Jamita on. Jala rumang na suman tusi ma na ingkon hagoluhonon ni nasa na porsea tu Jesus Krstus. Magodang jala mangolu Kristus i di ngoluna.On ma na ni dokna, Debata masuk tu eksistensi dohot sejarah ni jolma i secara pribadi nang Huria pe. Mesias mian di bagasan diri ni ganup halak dohot pribadi, Debata, na masuk tu eksistensi dohot sejarah ni jolma i ndang holan di tingki na salpu, alai berlanjut dope i tu masa depan, di milinium patuluhon.Tu ahu saonari, ima tadok ganup.\n- Molo di si Maria ,di alami ibana do parsorang ni Jesus marhite\ndirina, dung I magodang Jesus di tonga ni bagas na sahat rodi na tarsilang Jesus di golgatha .Ianggo di tonga ni Huria marasing do bentukna,nang pe hot do isina “Magodang jala mangolu Kristus” dibagasan diri ni angka na posea i, sorang Kristus tu bagasan rohana, marpangalaho ibana maniru masiasi ,jala porsea na roh do pe Jesus Kristus paduahalihon. I do haporsea on I. Ndang holan mamereng tu pudi haporsea on, mencangkup do tu ngolu saonari,nang sogot pe . Haporsea on di bagasan sada dohot pangkirimon . I do umbahen di dok Apostel Paulus = “ Asa tolu do na hot, ima haporsea on, umbalga “(1korintus 13 : 13 )”.\n- Dung masuk Jesus Kristus tu eksitensi dohot sejarah ni jolma i, marlapatan doi na Jesus Kristus do gabe norma di ngoluna. Taringot tu norma (ukuran) didoh sahalak pande bisuk na margoar Bierstedt, songonon = 1/ Norma mempunyai berbagai bentuk antara lain : hukum (law), ketetapan (Statute), peraturan (Rule), keteraturan (Regulation), kebiasaan (Custom), kelaziman (Folkway), adat istiadat (Mores), taboos, rites, ritual, Ceremony, Convention, etiquettes”. Molodung Kristus na gabe norma ni ngolu ni jolma, diisi ma dipangkilalaho ibana hajong-jongan na diadopan ni debata, laos ditanda ma dirina sandiri.\n- Jadi siingotanta Sian Jamita Pesta Natal umum dibornginon, ima:\n1) Dialami Israel do debata menerobos eksistensi dohot sejarah ni hajolmaon. Godang halongangan dipatupa debata sude do Israel porsea? Ndang! naboi terulang do na songoni di ngolu ni halak Kristen saonari on. Nunga leleng ibana naung Kristen, nunga godang halongangan na pinatupa di Debata najolo, nang ni sejarahna saonari, alai sai adong do na haru so haru, na marungut ungut pola sahat tu na memberontak tu adopan ni debata.\n2) Nunga salpu (alai ndatung namago) sejarah hasosorang ni Jesus Kristus di si Maria, termasuk na tu hita. Saonari, rade do hita mandok nagabe naposona do hita ganup? molo tadoh naposona hita, namarlapatan doi Kristus na gabe norma ni ngolunta di haunduhon tu debata, Jesus na gabe Pangkirimondi hita nuang na sogot pe.\nAsa tingkos pangkirimanta saonari, taulahon marholong. Ai haholongan I do na umbalga. Dungi gabe ngolu na parindangion ma ngolunta di tonga tonga ni huria, di rumah tangga, di tonga tonga masyarakat, banso dohot negaratta songon inang lumobi di nahumaling hita.\nP.Siantar, Mei 2009 .\nJamita Natal, 25 Desember 2009\nEvangelium: Lukas 2: 15-20\nNATAL MANGHEHEI DOHOT PAUBA NGOLUNTA.\nManang boha pe hamaloon ni jolma na di tano on, ndang boi ibana maeakhon diri na di duru ni inganan naginohan ni holong ni roha ni Debata. Songon dia pe timbo ni singkola ni sasahalak, ndang boi dohonon na, naung mansai bisuk ibana, alani ndang ringkot be ibana mangguruhon hata ni Debata na mandok:”Ai songon ondo holong ni roha ni Debata di portibion, pola do Anak na nasasada i dilehon, asa unang mago ganup na porsea di Ibana, asa hangoluan na saleleng ni lelengna di Ibana” (Joh 3:16). Didia pe hita maringan, di pesawat udara, di kapal laut, di istana na megah, di jabu na sederhana, di toru ni jambatan, dna, tung saluhut do hita mangharingkothon holong ni roha ni Debata na pinpatar na di Ari Natal on. Angkup ni i, tung mansai ringkot do papataronta pasupasu ari natal i di ngolunta siganup ari.\n1. Diloi angka Parmahan i do Hata ni Debata.\nTabege do angka parmahan i di jamita on, dioloi nasida do hata ni Debata. Tabege do didok nasida:”Beta ma hita tu Betlehem, taida ma na masa on, napinabotohon ni Tuhan i tu hita”(ayat 15b).Dung didok nasida songon i, pintor hatop do nasida borhat, “gabe jumpangsa si Maria dohot si Josep dohot posoposo i, na peak di panggagatan i”(ayat 16ª). Tung luar biasa do pangoloion ni angka Parmahan i. Dung dipaboa surusuruan i hata ni Debata tu nasida mandok:”On ma partinandaan di hamu: Posoposo do dapotonmuna, na binorhos peak di panggagatan” (ayat 12), pintor diparrohahon nasida do hata i, jala diulahon. Sasintong na, tung mansai godang alasan bahenon nasida asa unang diula nasida hata i, manang asa dipalambat (ditunda) nasida mangulahon hata i. Boi do dohonon nasida:” Tudia ma luluan i, dihaliangi ramba do hita, dungi mansai golap marimpotimpot do di duru ni soponta on nuaeng”. Alai ndang adong sidalian na songon i di nasida. Hata ni Debata na mandok: ”On ma partinandaan di hamu: Posoposo do dapotonmuna, na binorhos peak di panggagatan” (ayat 12), i do gabe sipatudu dalan (petunjuk), manang panogunogu di nasida mangulahon na nidok ni Debata tu nasida marhite surusuruan i.\nMolo dung dibege angka pardosa namangalului hasesaan ni dosa dohot dame hata ni Tuhanta di ari natal on, ndang adong tingki laho mandiskusihon i dohot sibuk ni pardagingon on. Alai, dibagasan las ni roha dohot olopolop mangoloi hata ni Debata, manjangkon Barita Nauli namamaritahon holong ni Tuhanta Jesus Kristus Sipalua i napinasahatna tu saluhut jolma manisia. Di jou do hita manjalo asi ni roha na marhite Barita Nauli di dibaritahon tu hita, marhite sakrament ualaon na badia,dna.\n2. Mansai lomo roha ni Parmahan i mamaritahon Barita Nauli i.\nUnduk tu hata ni Debata, mangkehei dohot manguba ngolu ni ganup jolma. Didok di turpuk on:”Asa dung diida”, posoposo na peak di panggagatan, Tuhan jala Sipalua i, ”dibaritahon nasida ma boaboa, naung dihatahon tu nasida taringot tu Dakdanak i” (ayat 17). Pasupasu las ni roha naung masuk tu roha nasida, ndang dipogo nasida, alai dibaritahon nasida do i tu masyarakat nasida, tu halak na asing, tu ganup jolma na jumpang nasida. Dibaritahon nasida na niida dohot na binege nasida. Hapapatar ni Surusuruan, barita na binaritahon ni Surusuruan, ende ni Surusuruan, halalao nasida hatop tu Betlehem, Posoposo na peak di panggagatan. Saluhut na i, ima hagogok ni bagabaga haluaon sian dosa, napinatupa ni Debata holan marhitehite Anakna na Sasada i, Jesus Kristus. Surusuruan ni parbanuaginjang i mandok, paboa barita nauli nabinoan na i, ima ”parsaulian ni sandok bangso i”(ayat 10c). Ndang tarlambat nanggo satongkin angka Parmahan i mamaritahon Barita Halalas ni roha Godang i, ima holong ni roha ni Debata di bagasan Jesus Kristus tu saluhut jolma (bangso). Dibaritahon nasida tu saluhut jolma na jumpang nasida, pribadi tu pribadi olat ni na boi tarbege soara nasida.\nMolo nunga tutu situtu diingani Barita Natal i rohanta, ndang boi moru sian naniula ni angka parmahan di jamita on ulaonta. Tu saluhut jolma na di portibion do holong ni roha ni Debata di bagasan Jesus Kristus. Alai ulaon ni angka Sisean ni Tuhanta Jesus Kristus do mangarahon saluhut jolma i asa porsea di Debata, jala marhatopothon Jesus Kristus do Birubiru ni Debata namamorsan dosa ni portibion. Marhite huaso dohot hagogoon na tajalo sian Debata marhite Jesus Kristus, ingkon marsigogo do hita manoarahon Barita Nauli i tu portibion, marhite tangiangta na marpartondion, marhite peleanta tu ulaon zending, marhite silehonlehonta tu dongan namangharingkothon, dohot marhite kesaksian pribadinta tu donganta jolma na di masyarakat ta be.\n3. Mamparbuehon ngolu na pasangap Debata.\nTung tutu situtu so dihehei jala diuba Barita Natal i ngolu ni angka Parmahan i. ”Mulak do angka Parmahan i, dipasangap jala dipapujipuji do Debata alani sasude nabinege jala naniida nasida, songon naung dihatahon tu nasida” (ayat 20). Ndang be songon ngolu na somal ngolu ni angka parmahan i. Ndada holan namarmahani dorbia i be ulaon nasida. Ndada holan na mandalani dolok dohot rura na mansai ganjang paihutihut dorbia i be nasida. Nunga muba ngolu nasida, gabe ngalu namarpanindangion. Nunga dohot nasida mempengaruhi halak na asing di inganan nasida be. Dipapatar nasida hasatiaon, kejujuran di ulaon nasida siganup ari. Dipapatar nasida ngolu napasangap Debata marhite uloan nasida siganup ari. Lam denggan angka dorbia napinarmahan nasida i dijaga. Angka Parmahan naung marnida Tuhan i, mamangke ngolu nasida gabe ngolu napasangap Tuhan i. Angka Parmahan naung diuba Debata ngolu nasida, marlas ni roha manguba ngolu ni dongan nasida na asing tu Debata marhite ulaon/parbue ni ngolu na denggan. Marsinondang ”palito” nasida, ngolu nasida gabe ”surat” ni Debata, dipapatar nasida ngolu na pasangap Debata naung manjou nasida sian haholomon tu hatiuron halongangan i (1 Petrus 2:9).\nMolo diargai, dijalo, dihangoluhon jolma do silehohonlehon ni Debata na so hasuhatan i di Ari Natal i, ndang boi so muba ngolu na. Di na mangan, manang minum, manang aha pe diula nasida, bahenon na do i gabe pasangap Tuhan i. Manang aha ulaon na dihaporseai nasida mangarahon jolma mamuji dohot pasangap Debata, ulaon na ma i sian nasa roha, huhut dibagasan las ni roha. Ngolu na di jabu, di pasar/di partigatigaan, di parsingkolaan, di kantor, manang didia pe tahe, gabe ngolu napasangap dohot mamuji Debata. Di na mangula/bekerja/berusaha, rekreasi, olah raga, tingki sehat manang tingki marsahit pe, tingki sukses manang tingka hurang sukses pe, tongtong do ibana pasangap Debata. Unang hu roham, manang unang lea roham mamereng dirim di bagasan sinondang ni Ari Natal on. Joro ni Tondi Porbadia do pamatang mi, pangke ma i laho pasangap dohot mamuji Tuhan i. Dok ma di bagasan ngolum, ala nunga ditobus Jesus Kristus ahu sian gomgoman ni dosa dohot hamatean marhite mudar na na durus di dolok Golgata. Ahu, rap dohot angka nahuhalongi, nang dohot angka donganhu Kristen, dohonon nami ma songon nanidok ni angka Parmahan i:”Beta ma hita tu Betlehem”. Tabaritahon ma ”boaboa naung dihatahon tu hita taringot tu Dakdanak i”; jala marhite panggulmit ni ngolunta, ”tapasangap jala tapujipuji ma Debata, songon naung itabege jala taida”. Amen.\nPesta natal II, 26 desember 2009\nEv = 1 joh. 1 : 9 – 14\nThema : “tajangkon ma panondang na sintong naung ro tu portibion”\nPdt N. Br. Manalu, S.Th\nHKI Asuhan Stadion Pem. Siantar\n1. Sai somal do tabege di angka ojahan ni Perayaan Natal taringot tu panondang ni portibion. Sai dienet ma i sian jes. 60:1, “hehe ma ho, marsinondang ma ho”, joh. 8:12 “ahu do Panondang ni portibion”, dohot mat.5:14 “hamu do panondang ni portibion”, dna. Ima na laho patoranghon paboa hatiuron do na binoan ni tuhan Jesus na tubu i tu portibion.\nSi Johannes mandok : nunga mandok ro ujui tu portibion panondang na sintong i na manondangi nasa jolma. Di portibion hian do Ibana, jala marhite sian ibana do manjadi portibion (ay.9-10). Asa ndang na baru tubu di Natal on be Panondang i.\nPanondang na nidokna dison ima sada hadirion na marhuaso jala na marhagogoon, na so tarsirang sian Debata na manompa portibion. Dibagasan hadirion ni Debata do sondang hatiuron i, ima hangoluan ni portibion.\nTung singkop do parjadi ni portibion, maratur jala marture sude dibagasan hatiuron na sian Debata. Alai ndang leleng manahan portibion/jolma i mian di aturan ni Debata, ala tuminggil tu elaela ni sibolis gabe dipillit jolma i do madabu tu haholomon (di luar ni aturan ni Debata)\nDi na mardalan torus tingki, songon i do sian na so sinadaran ni jolma i jotjot sai dionggop haholomon i asa naeng rajaanna. Bangko haholomon i nama na manggunjal di roha ni jolma i gabe ndang siat be tu rohana manjangkon hatiuron i, ima hata ni Debata. Setiap kesempatan yang kita beri dalam hidup kita jauh dari kebenaran Tuhan itu membiarkan hidup kita berada dalam kegelapan yang menuju kebinasaan.\nSian tingki tu tingki lam mangerbang do di ngolu ni jolma angka ragam ni haholomon (bangko portibi manang hagiot ni roha). Sahat tu tingkinta saonarion, mangadu ragam ni halumlamon i nama dipingkiri torop jolma di portibion. Na ro do Ibana manopot na di Ibana i hian gabe ndang dijangkon na di ibana i Ibana (ay.11). Hamatean nama jambar ni ngolu ni jolma i dung madabu tu dosa.\n2. Nang sian mulana holong do impola ni ngolu ni Debata tu portibion.\nHangoluan do program kerja ni Debata na sai tongtong lehononna tu angka na niasianna. Ndang sonang roha ni Debata sai mian di haholomon ni portibi. Alai ingkon dipatupa do parbue ni Panondang i ima haluaon. Dipapatar Debata do holong ni rohana patupa haluaon marhite haroro ni anakna tu portibion marhite Natal : “Hatutubu ni Sipalua ima Jesus”. Ai tung so tarambatan jala ndang tarhungkupan ni agia aha pe Panondang na sumurung i. Ndang boi so adong hasahatan ni hatiuron i, jala ndang boi so adong nang angka sipapatar hatiuronNa di portibion.\nMarhite natal on terjadi “immanuel” na marlapatan “Donganta ma Debata”. Ai manang piga na manjangkon ibana, tusi do dilehon huaso asa gabe anak ni Debata nasida angka na porsea di goarNa (ay.12).\nManjalo huaso haanahon manang gabe anak ni Debata do angka na rade manjangkon Jesus di ngoluna. Manjangkon dohot manghaporseai impola ni Natal i, ido dipangido turpuk on sian hita huria ni Tuhanta. Tarjalo hita goar anak ni Debata jala boi taulahon lapatan ni goar haanahon na sian Debata ndada status anak sian ruhut pardagingon. Alai status anak partondion do na mewarisi ngolu dohot bangko ni Jesus na mamboan sondang hatiuron tu portibion.\nAngka anak ni Debata marhuaso jala margogo si pencetus hatiuron di sude angka parsaoran dohot ulaon. Unang gabe siintopi hatiuron i. Di Mat.5 : 14-16; “Hamu do do panondang ni portibion …….. “ Panondang na marsinondang na boi patiurhon sude angka ulaon ni Debata di portibion. Panondang na gabe sitiruon ni halak marparange na denggan ima marsinondang tu sandok humaliang hita. Angka na porsea di Jesus naeng ma haroroan ni angka pingkiran na denggan laho patiurhon di angka permasalahan ndang gabe sumber ni permasalahan di angka parsaoran. Apapun yang dilakukan setiap orang percaya harus menjadi terang bukan sebaliknya menjadi sumber kegelapan.\nDi jamita ni Jesus di atas dolok, Mat.5:9; “Martua ma sibaen dame ai goaron do nasida anak ni Debata”. Angka anak ni Debata naeng ma siboan dame tu portibion na patubuhon pardamean tu Debata nang pardamean tu dongan jolma.\n3. Pandohan gabe daging ma hata i jala maringanan ditongatonga ni hita on lam pahothon pos ni roha ma i di hita laho manghangoluhon dohot mangulahon parbue ni Panondang i. Jesus na ro tu tongatonganta mardaging jolma ima patuduhon hajojonok ni Debata dohot jolma. Saluhut na masa di ngolu ni hita jolma nunga dihilala tuhanta Jesus mulai sian partubuna. Ndang tarasam hita balga ni asi ni roha ni jesus di haradeonna maninggalhon hasangaponna holan asa boi mardomu jala mardame dohot hita.\nLas ma rohanta ai sun sangap do Jesus na ro tu portibion, ai atikpe gabe jolma ibana alai debata situtu do ibana. Laos hasangapon ni hita angka na porsea di ibana do hasangaponNa i. Amen !\nEvanggelium Minggu Set. Natal – 27 Desember 2009\nLUKAS 2 : 27 – 35\n“NUNGA DIIDA MATANGKU HALUAON NA SIAN HO”\n1. Borhat sian pangalapation di parhataan evanggelium, marharoroan sian hata gorik “euangelion”, lapatanna barita las ni roha, saihot do Matius dohot Markus, evanggelium Lukas mangondolhon barita nauli na gabe sintuhu haroro ni Jesus tu portibion. Pangumpolan ni evanggelium Lukas ima barita nauli diondolhon tarlumobi tu angka na pogos, na metmet dohot angka na dangol. Ido umbahen digoari evanggelium Lukas on, Injil Sosial. Asa mansai nalnal do barita las ni roha i dijalo jala dipanghilalahon angka na porsea di Jesus. On do na gabe sintuhu dohot dasor las ni roha na gabe pamujion ni angka na porsea di Debata, songon las di roha ni si Simeon diturpuk on alani i dipujipuji ibana do Debata naung ro manopot bangsoNa jala napatupa haluaon. Asing ni ende pujipujian ni si Simeon on, memang ditradisi ni huria bona pola do dipahembang 2 (dua) ende pujipujian ima, Magnificat (Nyanyian Maria) di Lukas 1:46-56 dohot Benedictus (Nyanyian Zakaria) di Lukas 1:67-79. Siala na mansai nalnal pangondolhonon di pamujion tu Debata di evanggelium Lukas on, digoari pande bisuk padan naimbaru do evanggelium Lukas on “Injil Pujipujian”.\n2. Uju diboan natorasNa Jesus i tu huta Yerusalem laho mambahen tu Ibana mangihuthon adat na niaturhon ni patik i, disima pajumpa Jesus dohot si Simeon, sahalak na bonar jala na daulat namaimaima pangapul tu Israel. Adong 3 (tolu) ragam hasomalan hombar tu Patik ni si Musa na ingkon ulahonon ni halak Israel diparsorang ni anak buhabajuna, ima “pasunathon” dohot “pasurathon goar” (ayat 21) ala ramun do ina na imbaru manubuhon posoposona, ndang jadi haruar sian jabuna saleleng pitu ari (bd. 3 Musa 12:2); dung pe diari paualuhon asa boi boanon posoposo i tu Bagasjoro di Jerusalem jala ndang mansalai nang pe di ari Sabath. Songoni ma si Josep dohot si Maria borhat mamboan posoposo i i Bagasjoro laho “pasunathon” dohot “pasurathon” goarna ima Jesus, hombar tu tona na jinalo ni si Josep dohot si Maria sian surusuruan (Lukas 1:21;31). Napaduahon ima ari pangiasan/pentahiran ni si Maria (ayat 22). Alai nang pe naung dipasunathon dohot dipasurathon Jesus, posoposo i, hot dope si Maria rajumon “ramun” alani i ndang jadi manjama angka ulaula na badia mannag mamongoti Bagasjoro saleleng 33 ari nari sian ari papituhon i ala dakdanak baoa ditubuhon, asing muse dope molo dakdanak boru ditubuhon sada ina, ramun 80 ari lelengna. Boi do ina i isara martandang tu hombar jabuna manang mangulahon aktivitas si ganup ari, alai na so jadi mandohoti kegiatan parugamoon di Bagasjoro (bd. 3 Musa 12:1-8). Jadi dung mulak si Josep dohot si Maria tu Nazareth hot dope si Maria “ramun”, paima gok ari pangiasonna (pentahiran). Napatoluhon pasahat pelean pardengganan (ayat 22-24). Asa dung gok ari pangiasannasida mangihuthon patik ni si Musa, lapatanna 33 ari dung tarunat manang 40 ari dung sorang Jesus, borhat ma muse si Josep dohot si Maria mamboan Jesus tu Bagasjoro laho “paishon” (mentahirkan) si Maria sian haramunonna, sekaligus “manobus” posoposona i sian Debata, ala diparhatopot sandok halak Israel do nasa buhabaju baoa termasuk dohot anak ni pahanpahanan, Debata do nampunasa (bd. 2 Musa 13:2). Jadi pelehonon ni ina ma birubiru bahen “pelean situtungon” asa ias sian haramunonna dohot sada anduhur (darapati) bahen “pelean pardengganan” asa sesa dosana. Dungi gararonna ma 5 (lima) shekel tu malim songon “tobus” ni posoposona (bd. 4 Musa 18:15). Upacara on ma na ginoaran “panobusion anak buhabaju”. Molo keluarga na pogos na so mampu manuhor birubiru, boi ma anduhur songon singkat ni birubiru i (bd. 3 Musa 12:8). Songon si Hanna uju pasahathon si Samuel tu Debata dipelehon do anak ni lombu dohot itak (1 Sam 1:11,21-25), songoni ma si Maria dohot si Josep dipasahat peleanna hombar tu patik ni si Musa. Diari “pangiason” dohot “panobusion” di si ma pajumpa Jesus dohot si Simeon di Bagasjoro i.\n3. Si Simeon ima sada sian ruas ni sekte na patoluhon sian 3 (tolu) ragam pangantusion ni halak Israel (sekte) taringot tu haroro ni Mesias manang hasasaut ni Harajaon ni Debata. Ai dihaporseai halak Israel do mansai gomos paboa nasida do “bangso na pinillit ni Debata” jala disada tingki gabe “tuan” ni sude bangso di portibion. Naparjolo : Namanghirim di hasasaut ni “era Daud”, lapatanna pomparan ni si Daud ma na manggomgomi partibion (penguasa dunia) jala tunduk ma saluhut bangso tu nasida. Umumna panghirimon na si songonon ma nanianut ni kalangan kelas bawah ima sekte Esseni dohot Sikhari. Ima rakyat kebanyakan na tongtong margerilya manggorgori paraloan dompak panggomgomi Romawi dibagasan sangkap patupa “revolusi besar-besaran” na langsung niuluhon “Mesias Nasionalis” na sian pomparan ni si Daud. Napaduahon ima na manghirim “Debata sandiri do na langsung” mamasuhi sejarah portibion dohot sejarah ni hajolmaon dibagasan pangantusion “na supranatural”. Disi ma Debata sandiri songon “Mesias” patuduhon huaso dohot hagogoonna na pahothon harajaonNa ditongatonga ni bangso Isarel dohot nasa bangso. Pandangan on dianut angka aristokrat. Patoluhon ima horong na minoritas na paimahon haroro ni Mesias manang hapataran Harajaon ni Debata ndada dibagasan rumang kekerasan, huaso manang hagogoon ni pasukan manang penaklukan bangsobangso alai “ngolu partangiangon na torus menerus” ima ngolu na marhabonaron dohot namarhadaulaton laho mangulahon lomo ni roha ni Debata sahat tu haroroNa. Horong on ma nanigoari “Orang-orang saleh di tanah suci” (angka halak na bonar jala na daulat). Mansai benget do nasida paimahon haroroni Mesias i sahat ro di na matua. Ia si Simeon, sahalak sian horong on do, na laho tu Bagasjoro martangiang secara intens huhut meneraphon ngolu na marhabadiaon dohot marhadaulaton. Digoari nasida do ari haroroni Mesias i “ari ni Tuhan” ima sada tingki diantara ni dua zaman na berbeda jala kontradiktif, “zaman na jahat” dohot “zaman na denggan”. Menurut si Simeon nunga marbagabaga Debata tu ibana marhite Tondi Porbadia paboa na so idaonna hamatean so jolo diida ibana Kristus Tuhan i. Diida jala dihaporseai si Simeon paboa Jesus do napinarbagabaga ni Debata i tu ibana. Las ma rohana uju diida ibana Jesus, posoposo i. Ndang adong petunjuk di evanggelium Lukas on taringot tu “aha alana” umbahen pintor porsea ibana, Jesus do posoposo na binagabagahon ni Debata. Ra adong “gerakan” ni Tondi Porbadia dibagasan dirina mambahen pintor pasti jala spontan ibana mandok, “Paluaonmu ma nuaeng, ale Raja, naposomon di bagasan dame, songon na nidokmi; ai nunga diida matangku haluaon na sian Ho i, na pinaradem di jolo ni bangso sudena, bahen panondang sumondangi angka parbegu, bahen hasangapon ni Israel, bangsomi” Marhite sian i boi antusanta paboa Tondi Porbadia do na “menuntun” (mandasdas) ibana asa ruar sian inganan partangianganna jala bongot tu Bagasjoro umbahen gabe pajumpang dohot si Maria/Josep nang posoposo i..\n4. Di pelaksanaan pesta-pesta Natal ditingki na parpudi on, jotjotan do marrumang tradisional-seremonial. Ai lam matua jolma, lam leleng marhuria jala lam jotjot mamestahon ari hatutubu ni Tuhan Jesus, ganup taon olo do ra sampe 3 sahat tu 5 hali, isarani natal huria (singkola minggu, naposobulung, ama, ina, sektor, umum), natal parsahutaon, natal margamarga, natal kantor, natal oikumene dohot angka na asing na so hagoaran, alai ternyata secara umum lam tu pejelna do pangantusion ni jolma laho manghaporseai paboa Jesus do realitas hapapatar ni Harajaon ni Debata. Terbukti sian angka sungkunsungkun, isara : Boha do parjadina Debata gabe jolma dibagasan diri ni Jesus ? Secara umum hariburon dipamestahonon di ari hatutubu ni Tuhan Jesus i na rumingkot, ndada pangauhonon dohot panindangion “nunga huida haluaon na sian Debata”, sian angka na parsidohot di pesta natal i. Nunga torop be jolma ndang be didasdas (dituntun) Tondi Porbadia laho mandohoti pesta natal huhut laho manghaporseai hapapatar ni Harajaon ni Debata, alai nunga didominasi nalar manang parbinotoan ni jolma. Ingkon marhite Tondi Porbadia do boi antusan jala haporseaan : “Debata gabe jolma dibagasan Jesus Kristus”. Alani i ingkon tubu do roha parsitutuon marhite ngolu habonaron dohot na marhadaulaton asa boi panghilalahonon “pandasdasan” (tuntunan) ni Tondi Porbadia laho marnida manang mamestahonon Hatutubu ni Tuhan Jesus, baru pe asa jumpang pangantusion haporseaon dohot panindangion songon na nidok ni si Simeon, ‘nunga diida matangku haluaon na sian Ho”, paboa na tutu do Jesus i hapapatar ni Mesias dohot Harajaon ni Debata.\nBAHAN JAMITA UJUNG TAON\nPSALMEN 103: 8 – 18\nTanggal, 31 Desember 2009\nPinotomutomu ni: Pdt. Eben Hutasoit\n“Parasi roha jala Pardenggan Basa do Jahowa”\n1. Asi ni rohaNa do mambahen mangolu hita sahat tu sadari on.\nMarisi joujou mamuji Debata. Joujou tu dirina sandiri do. Namanghatai do parpsalmen on tu dirina sandiri. Marrujiruji do ibana tu dirina jala sian i ma gabe tubu sada ende pamujion tu Debata. Naeng pujionna Tuhan i sian nasa gogona. Dungi dipasingot do dirina asa unang hea manghalupahon denggan basa ni Debata. Singotsingot i patuduhon hadirion, rohana na umbagas marningot asi ni roha ni Debata Jahowa. Ndang hasuhatan denggan basa ni Debata. Manghalupahon denggan basa ni Debata i ma mula ni hasesega di hadirion ni jolma i. Di jou Tuhan i do hita laho mamuji Debata, ala denggan basa ni Debata naung tajalo di bagasan ngolunta. Digoari dison pambahenan na denggan na binahen ni Debata i ma: manesa dosa, asi ni roha, martumpalhon denggan basa.\nPorlu do hita patupahon rujiruji taringot tu godang ni denggan basa dohot asi ni roha ni Debata naung tajalo sian na jolo sahat tu sadarion. Marjea do jolma na so olo marningot denggan basa ni Debata Jahowa di bagasan ngoluna. I ma halak na mangarajumi ngoluna dohot nasa na adong di ibana holan ala ni gogona sambing. Unang lupa hita nanggo sada angka asi ni rohaNa i di hita. ParPsalmen on tung tangkas panindangion ni haporseaon na ima: Parjolo, Jahowa do mambela halak naung tertindas marhite na pajongjong hatigoran dohot uhum tu nasida. Nunga dipapatar hian tu si Musa dohot bangso Israel. Mungkin haluaon na sian Misir do deba di ingot parpsalmen i dison. Panindangion haporseaon na paduahon i ma: “Parasiroha jala pardenggan basa do Jahowa, lambat tarrimas jala parasi roha godang” (Pat. 2 Musa 34:6; Psalm 86:15; Neh 9: 17).\n2. Disesa do dosanta di babagasan holongNa\nPar-Psalmen on sai tontong do mangendehon denggan basa dohot asi ni roha na pinatupa ni Jahowa di bagasan ngoluna. Di patudohon Debata do hasatiaon na tu jolma marhitehite naso tarrimas Ibana marnida pangalaho dohot pardosaon na niula ni jolma i. Ndang di baloshon tu jolma i angka pangalaosion dohot hajahaton na ni ulana. Dosa dohot hajahaton ni jolma naung ni rajaan ni sibolis, ndang tarbahen na tinompa i be patubegehon pujipujian tu Debata. Ise do na martanggungjawab disi, tontu hita jolma do. Alai sai tongtong do Ibana di bagasan hasabaron manganjuanju jolma i asa anggiat nian marhamubaon ni roha jala sai tongtong mian jala mangolu di bagasan goar ni Debata Jahowa. Songon asi ni roha sahalak amaama do marnida ianakhonna holong ni roha ni Debata di angka jolma na tinompaNa. Sai tongtong do parPsalmen i marolopolop mangendehon dohot mamuji Jahowa sian nasa rohana, gogona taringot pambahenan ni Debata di bagasan ngoluna.Tung tangkas do dihatingdanghon parPsalmen on ia ngolu ni jolma i di portibion sagombas, parsatongkinan do alai ianggo holong dohot asi ni roha ni jolma ndang mansohot i sahat ro di saleleng ni lelengna. Tangkas do ia ngolu ni jolma i songon duhutduhut na diladang i satongkin margerbang alai satongkin nari nunga melos jala madudus. Alai ianggo holong ni roha ni Jahowa sai tongtong do i marsundutsundut. Di pataridahon Jahowa do holongNa i tu angka jolma na mian di bagasan pardosaon. Asa unang mago jolma i didok roha ni Jahowa di suru do Jesus Kristus ro tu portibion laho patupahon haluaon nang hatuaon (Pat. Yoh 3:16; 1 Yoh 4:10). Di patuduhon Jesus Kristus do asi dohot holong ni rohana di na laho manghophop jolma i sian pardosaon (Pat. Mat9: 9-13;Luk 7: 36-50;Yoh: 1-11), Sampe mate tarpajal Ibana di hau pinorsilang. Nang pe gantung Ibana di hau pinorsilang i tongtong do di patuduhon holong dohot asi ni rohaNa marhite pandohan na mandok: “Ale Amang! Marpamuati ma roham mida nasida, ai ndang diboto nasida na binahen nasida i” (Mat 23: 34). I ma sada bukti di ngolu ni jolma i paboa na torus do Jahowa mian di bagasan holongNa. Ai umbalga do holongNa sian rimasNa. Di pangalaho na songon i ma lam boi hilalaonta arga ni haroro ni Jesus Kristus tu portibi on. Ibana Sipalua hajolmaon sian pardosaon i. Ala ni i do dipaborhat Jesus angka siseanNa dohot sude angka na porsea i mambaritahon barita na uli taringot haluaon na binoan ni Jesus tu saluhut bangso. Marhite i ma gabe sude na ulu ni tot manghatindanghon paboa Debata di bagasan Jesus Kristus mangalehon haluaon dohot hatuaon di bagasan ngolu ni jolma i.\nTapatogu ma rohanta mandok mauliate sian nasa gogo tu Debata marningot sude asi ni rohaNa tu hita. Marhitehite angka ende, pujipujian, tangiang dohot mangula ulaonta di bagasan lomo ni roha ni Tuhan i. Naeng ma mulak rata ganup semangatta mamuji dohot mangulahon lomo ni rohaNa. Sai taarahon rohanta ganup ari mandok: “Puji ma Jahowa ale tondingku jala unang halupahon denggan ni basaNa sudena”.\n3. Taarahon ma angka dongan mananda asi ni roha ni Debata.\nDung tangkas tahangoluhon jala tahamauliatehon asi ni roha dohot denggan basa ni Debata, tarjou do hita manogihon angka dongan na sing asa dohot nasida mananda asi ni roha ni Debata. Gabe rap dohot hita pangasaphon Debata di bagasan pardalanan ni ngolunta. Saluhut naung mananda Tuhan i gabe dongan ni Tuhan i mangula lomo ni rohaNa. Alani i adong do turgas manogihon, mangarahon halak na asing gabe si puji Debata.Turgas na niulahon sian las ni roha dohot roha mauliate tu Debata, ala sanga dipangke ngolunta mangarahon angka donganta. Ingkon rap mamuji jala pasangaphon Debata do hita do hita dohot saluhut na tinompa ni Debata di portibion. Ingkon sude do jolma i manghatindanghon paboa Debata do sitompa ibana. Ndang adong haluaon nang hatuaon so dunghon sian Debata. Ndang boi halupahonon ni jolma i nanggo satongkin pe di bagasan ngoluna laho mangarahon donganna laho mamuj dohot pasangaphon goar ni Debata.\nPardalanan ni ngolu ni jolma i boi do sarupahononta songon sada solu na metmet na mardalan di tongatongah ni laut na bidang jala na bagas. Dison boi berengonta mansai godang ancaman na boi mangharomhon solu i. Ima sian galumbang na balga jala gogo dohot alago na mansai gogo situtu. Na di setiap tingki boi ro jala mangauphon solu dohot pangisina. Pardalanan ni jolma i pe suang songoni do, bahat jala godang do angka na masa siboluson di na laho mandalani ariari ngolunta. Mansai godang sangkap ni portibion, sibolis laho mangaithon jolma i asa mian, mangolu di bagasan pardosaon. Jotjot di lehon sibolis i hasonangan parsatongkinan di ngolu ni jolma i dohot maksud asa mian di pardosaon jala mago jolma i sian adopan ni Debata. Mansai godang masa jala songgop parungkilon dohot hasusaan dibagasan ngolunta on. Alai molo tung songgop pe tu hita parungkilon i ndada dalan ni Debata i laho manguhumi, pamatehon jolma i. Alai boi do parhatopotonta dalan ni Debata laho patoguhon haporseaonta. Ndada molo ro haporsuhon, sitaonon i gabe mandate, maheu pangkilalaanta, alai merhitehite sitaonon i gabe lam pita mata ni haporseaonta jala lam solhot hita tu adopan ni Debata. Kita tidak ingin pulang karena ada gelombang yang besar, akan tetapi mamfaatkanlah gelombang tersebut untuk mencapai tujuan. Marhitehite na masa tu hadirionta hagogotan i, boi do i mambaen sada semangat asa lam margogo hita mangula angka na denggan jala joujou hita tu Debata asa ro pangurupionNa.\nSatongkin nari salpuhononta na ma taon na buruk on jala eahanta ma sada taon na imbaru i ma taon 2010. Ndang taboto dope manang aha ragam ni siadopanta disi. Alani do dibagasan partingkian on dipaingot Debata do hita marhite hataNa na mandok: Parasi roha jala Pardenggan Basa do Jahowa. Taparhatop ma na tongtong do asi rohaNa mida hita asal ma tongtong hita mian di bagasan hoprseaon jala mamrpangkirimon na mangolu tu Ibana. Marrujiruji ma hita tu dirinta tarlumobi ma tu adopan ni Debata, boha do parangenta, pangoloionta tu Ibana na sai laonon. Nunga tapuji Ibana marhite ulaonta nang parangenta? Manang angka ulaon na maralo tu rohaNa do tongtong taulahon. Unang halupahon sude pambahenan ni Debata di bagasan ngolum, puji jala olophon ma pambahenan ni Debata na so hasuhatan i. Selamat Taon Baru 2010. Amen.


Torsa Na Jempek - PALAMBOKPUSUPUSU\nHome » TORSA » Torsa Na Jempek\n09 October 2017 TORSA Edit\nSok Kali Kau LOMO?\nNunga lobi saminggu lulululu roha ni si Tianur ala so hea diida ibana ullop ni si Lomo, hape somalna so hea guling ari ianggo so ro si Lomo tu inganan “indekost” ni si Tianur. Ndang sadia dao inganan “indekost” ni nasida nadua, holan opat jabu do holangna. Rap kuliah do nadua on di Fakultas Ekonomi USU alai tutu marasing jurusan. Si Lomo Jurusan Akutansi, si Tianur Jurusan Ekonomi Pembangunan.\nHuta ni nasida pe ndada pola dao, si Tianur di Laguboti si Lomo sian Silimbat. Alai ragat SMA nasida si Tianur sian SMA Del Laguboti alai si Lomo sian SMA Negeri Narumonda. Dung pe kuliah nasida asa marsitandaan uju rap masuk sataon na salpu di USU. Erget ma tahe hatiha mula marsitandaan nasida ai ndang na marsangajo nasida marsitandaan hatiha i.\nTingki i dung sidung masa perkenalan di Fakultas, nunga botari, marudur nasida laho mulak tu ingananna be, alai tompu mangullus alogo mansai gogo pola tahe marhalisungsung jala manonggahi ronggur mardongan sillam.\nMarsurak si Tianur, angka hitir ibana ala biarna sai manillami huhut mangkuling ronggur. Marlangannama bohina hatahutan huhut marlojong asa unang haudanan roha ala songgot por udan i. Tuani do adong hatop jumpang nasida panision di Simpang Sumber dalan dompak indekost nasida. Disi ma nasida marsitandaan.\nDi mulana i ndang dapot roha ni si Tianur si Lomo, jala ndang adong tubu rohana manang dia. Ndang hitana si Lomo nunga dagingna tanggurniangon, hulinghulingna sisiksisihon, obukna pe harsang laos so hea huroha nanggo apala dibolus apala miak makkan. Na mambahen laos so sir roha ni si Tianur mangida si Lomo, deba ala ni henponna i ma, henpon Nokia na matua na so adong be “diproduksi” nuaeng on, kassana pe nunga lota. Maila nama nian mamangke i. Sandok “barang antik ma”, hape sude jolma nunga mamangke henpon android naung fourgee angka naung “canggih”.\n“Annon hu WA pe ho” ninna si Tianur sipata mangalesengi si Lomo molo didok naeng ro ibana marsirarion tu “indekost”na, hape sian dia ma adong aplikasi WA di henpon Nokia barang antik i\n“Unang sai lesengi ahu poang” lambok do si Lomo mangalusi si Tianur.\nAlai laos i do hasurungan ni si Lomo, na so olo i ma ibana maila manang songon na mandao sian angka donganna tungpe godang hatadingan ibana di angka hamajuon si nuaeng. Jala na mambahen sai las roha ni angka donganna tarlumobi anakboru tu ibana di humaliang kost nasida i, i ma pargereonna na sai mambahen angka donganna mengkel molo dung do dibuhai ibana mambahen siparengkelon.\nIa tungpe songon i, tung sada anakboru pe tung so adong do na tubu rohana mardongan jonok tu si Lomo, tung si Tianur pe na jotjot di angkupi si Lomo pasingkop tugas paperna, manang dipasali si Lomo paima sahat tongosan ni si Tianur sian Laguboti tung saotik pe so sir rohana tu si Lomo.\n“Barang antik bro” sai hata on ma dohonon ni angka anakboru i molo toho martaringot tu si Lomo. Sandok, tung so adong ma mambahen tubu sihol tahe tu si Lomo lobi sian malona mambahen si parengkelon. Molo i, boi ma. Alai molo gabe hamlet? Amang oi, “sombaku ompung, ampun ndoro” ninna si Tianur tu si Bonur dohot Purnama huhut mengkel margak nasida.\nAlai manang alani aha ma, nunga lobi saminggu ndang hea be di ida si Tianur si Lomo di parindekosanna manang di Kampus. Angka dongan nasida pe nunga tong diordior jala sungkunsungkun aha do na masa tu si Lomo so hea haidahan ullopna. Dongan sakostna pe tong so adong umboto tu dia habang si Lomo. Sude tahe nasida lulululu songon na agoan ala so hea tarida nanggo halilu ni si Lomo si “barang antik” i.\nSongon i nang si Tianur nunga sipata tompu busisaon, tarlumobi songon on adong tugasna sian Dosen na so niantusan, hape na saleleng on sai hatop do si Lomo mangurupi ibana . Sipata tahe olo do si Tianur “ TB, Terima Bersih” ninna nasida “istilahna”. Tompu songon na agoan si Tianur tu si Lomo si barang antik naung maol haluluan saonari on baoa si songon i. Burjuna, malona, parengkelna, benget ni rohana, basarna manghatai……..alai molo tu sitelan, gaya…..ampun ndoro.\nDi sada tingki mardalan si Tianur laho tu kantin fakultas, tompu diida ibana si Lomo haruar sian Kantin manigor mangengkol karetana. Hummm, si Lomo markareta na imbaru tus, rangselna pe bagak, jala pardompahanna nunga marmiak, songon i nang obukna dang harsang be. Diida si Tianur muse sipatuna dohot salauar “jeans” si godang arga dipahe si Lomo.\n“Lomoooooo” ninna si Tianur manggora si Lomo.\n“Santabi, naeng masuk ahu kuliah” ninna si Lomo langgus mandada si Tianur.\nBok. Mallobok taroktok ni si Tianur. Songon na manolsoli si Tianur dung didapothon ibana donganna di bagas kantin i. Ponjot rohana, diirisi panghilalaanna dung marsarito si Purnama, na di Medan do hape natoras ni si Lomo jala pejabat di Kantor Gubernur.\nNa saleleng on di jabu ni Ompungna do ibana sian mulai sorang ala manigor monding inongna laho manubuhon ibana. Sintap ni tammat SMA gariada tahe dung kuliah ibana di USU ndang olo ibana tu jabu ni Natorasna ala Ompungnama dietong ibana amongna dohot inongna. Alai ala sai mangelekelek Amongna dohot Inongna panoroni i na sataon bolon on dung kuliah ibana di Medan, gabe olo ma ibana tading dohot natorasna.\n“Amangoi, dosangki” ninna roha ni si Tianur songon na mandele idaon bohina ala panolsolion ni rohana di pambahenanna na saleleng on tu si Lomo.\nAlai boasa songon na mamaus jala langgus ho manise ahu Lomo?. Boasa?\n“Lomo, sok kali kau!!!” ninna si Tianur lalap manolsoli di rohana.\n(Panggurit : Tansiswo Siagian)


AU DO AMANGNA … – TanoBatak\nAU DO AMANGNA …\nDi hata Batak, “pamaritai” do didok angka wartawan. Barita do dilului na dietong rohana hinalomohon ni angka na manjaha. Holsoan do pamaritai molo so ra dong barita dapotna na gabe sipujion ni indukna laho bahenonna jadi barita bolon tu mangajana.\nNunga lobi saminggu si Torhon mangalului barita, alai laos so ra adong dapotna na tarjangkon tu indukna. Mordong ibana tu dolok tu toruan maradu marsipal, alai tong do angka barita hadosan dapot ibana, jala sipata sai jolo halak naasing jumolo umbotosa.\nNunga diusoi indukna ibana disiala ni i, lam sai dokdok ma tu rohana, “bah, tahe nunga mamparampar iba songon hortuk ni lombu jonggi, sian dolok ditihai, lao tu toruan ndang adong namanumpahi, hansitnai hape gabe pamaritai”, ninna rohana dibagasan.\nHea ma di sada tingki dibereng ibana adong jolma ditompas siruminsir (mobil), marlojong ma ibana mangadu asa dapot gombaronna. Alai nunga jumolo angka jolma na jonok tusi manarunggui, ujungna laos so bolas dapot digombar ibana. Hape sian na so dapot rohana dalanna, nunga adong donganna disi jala boi mambuat gombar ni nahona tompas i.\nPajumpang ma ibana dohot donganna sada ulaon marsituriak, boha do bahenonna asa unang luangan sian barita sibaritahonon asa tedak roha ni indukna tu ibana. Ah, mamura do i, ninna si Tahop donganna i. Molo adong namasa rupani “pelanggaran lalu lintas”, asa boi dapotmu gombaranna ala naung gok humaliang jolma manarunggui, paula ma ho mangangguk bobar. Ala ni i sumisi ma angka jolma nahumaliang i, alana dietong rohanasida sisolhotna, ninna si Tahop. Olo tutu, ninna roha ni si Torhon dibagasan. Mulai sadariaon ndang hatinggalan be ahu sian dongan, nunga huboto be angkal. Tung tuani ma huangkupi si Tahop on manghatai asa adong dapothu parbinotoan, ninna rohana.\nDi sada tingki, tongon ma adong dibereng ibana martarungup jolma di topi dalan. Tarontak ma tu rohana songon sada pamaritai na ingkon dapot sipujion ma ibana sian indukna ala adong ma baritana. Molo so naung mate pe, pinomat ingkon naung dokdok pangaean ni nahona tompas i, ninna rohana. Sian hadaoan marlojong ma ibana, Alana tar holang do sian panatapanna i tu namasa i. Pos do rohana dibagasan, ibana do jumolo sian horong pamaritai marnida namasa i. Huhut diparade ibana ulaula laho manggombar, ditahi rohana dung das ibana tu lambung ni nahona tompas i, manigor mandogilhon nama ibana di ulaulana i.\nDung hira sampulu langka ibana jumonok tu namasai, diingot ibana ma poda ni si Tahop i asa sumisi jolma namarhaliang i laos tulus dalanna. “Amang ooooiii, loas hamu jolo au, amangna do au …”, ninna huhut paula diapus iluna. Sumisi ma angka jolma i pasiding si Torhon ala diida songon na ojong langkana. Dung sahat ibana ditonga laho mambuat gombaran i, dibereng ma, hape pinahanlobu do na mate.\n(ide : Herlan Hutahaean Sth)\n5 respons untuk ‘AU DO AMANGNA …’\nWartawannya masih pemula\nSai lucu 2 do nian ceritani Oppung on, mambaen sai tarpaima roha (penasaran) molo so manjaha partungkoan on.\n:)) Songoni ma jolma molo hurang bisuk ate Tulang, songon “pamaritai” i .\nAlani i do umbahen didok manat unang tartuk-tuk,dadab unang tarrobung.\nUnang tujolo gabe tarmunsung tupudi gabe tarihur.\nMolo adong mandok “intel melayu”, mungkin on ma ra “wartawan melayu” ate..!\n**** Mungkin …. Nuaeng ditoba nagodangan wartawan alai dang piga barita 😀


Majalah Bina Warga HKI Online / e-magazine: Evangelium 21 Maret 2008 - Jumat Agung : Bereng Tuhanmu di Silang i (4 Musa 21 : 4 – 9)\nEvangelium 21 Maret 2008 - Jumat Agung : Bereng Tuhanmu di Silang i (4 Musa 21 : 4 – 9)\nJamita Jumat Agung - Tanggal, 21 Maret 2008\nOleh : Pdt. R. Simanjuntak, BD (Parhobas di Kantor Pusat)\nNdang adong be nanggo sada sian jolma i na so mardosa. Tung saluhutna do pinarhatoban ni dosa (pat. Roma. 3: 23). Hape, upa tinuhor ni dosa do hamatean (Rom.6:23). Ala ni i tung saluhutna do jolma hona uhum hamatean.\nAnak ni Jolma i pe, ima Jesus, songon i do, mate. Alai asing do hamamateNa. Ndang songon hamamate ni hita jolma. Ianggo Jesus, digantung jala mate Ibana di hau pinarsilang i, laos disi do patar balga ni holongNa tu jolma manisia. Ai aturan jolma i do na ingkon hona uhum ala dosa i. Hape gabe ro Jesus. Gabe Ibana singkat ni hita jolma gantung di silang i. Olo Ibana sumeahon hosaNa humophop hita manisia. Jala ganup halak na mamereng huhut hot manghaporseai panghophopon dohot pangondihonon ni Jesus di hau pinarsilang i gabe mangolu huhut dapotan haluaon salelengna.\n1. Mara ni ganup halak na gok ungutungut\na. Dipardalanan sian Misir tu tano Kanan dope bangso Israel. Nunga sahat nasida di dolok Hor. Laos ditorushon pardalanaanna sian Laut Arung – gabe mangaliat pasiding musuna di luat Edom. Nunga tung leleng nasida dipardalanan. Loja muse. So sundat gok hamaolon ro diangka mara nang musu di tongan dalan. Ndada holan i, sipanganon pe ndang adong ; siinumon pe so ada – ima pingkirannasida. Gabe murhing be ma huhut sai marmungutmungut tu Jahowa dohot tu si Musa. Ungutungutna on ma : ai sumonang hian do hami di tano Misir, hape gabe diboan si Musa haruar sian i. Gabe tinaon ma songon on di parhorsihan on. Sipanganon dohot siinumon pe so ada. Sagusagu (manna) pe nunga giakgiak mambahen ginegine ateate marnida.\nTarida sian ungutungut i, nunga ingkon lomona/salerana sipasauton ni Debata. Ndang boi be dirohana nanggo otik hamaolon. Holan hurang sipanganon dohot siinumon, pintor gok ungutungut. Gabe dihasogohon si Musa. Dungi laos dilupahon sambing pandonganion dohot panarihonon ni Debata di nasida.\nb. Ndang lomo roha ni Debata marnida halak na gok ungutungut. Ungutungut ni halak Israel pe tong songon i, ndang dihalomohon. Ujungna, gabe diparo Debata ma ulok tulong api. Diparguti ma bangso i. Gabe torop marmamatean sian tongatonganasida.\n2. Dijangkon Debata do ganup halak na magopu rohana sumolsoli dosana.\nDung ro mara, diparguti ulok i nasida, baru pe asa sadar dihahuranganna.\nDiboto ma, paboa so dihalomohon Debata halak na gok ungutungut. Dungi sumolsol bagi ma nasida. Ditopoti ma dosana diadopan ni si Musa. Panopotionnasida songon on ma : “... nunga mardosa hami dompak Jahowa dohot dompak ho ; martangiang ma ho tu Jahowa, asa dipadao sian hami ulok tulong api i” (ay.7).\nDioloi si Musa do pangidoan i huhut martangiang tu Jahowa mangondihon bangso i. Dungi, dijangkon Debata do nasida, gabe dipaeleng sipareonNa tumangihon pangidoan i. Dungi, laos disuru Debata ma si Musa mambahen suman ni ulok tulong api sisangkothononna tu ’hau partonggol”. Jala Debata mandok : “...ia adong manang ise na hona pargut jala dibereng tusi, ingkon mangolu ibana”(ay.8). Dipatupa si Musa do songon i. Jala toho ma antong, ia adong na hona pargut jala diida suman ni tulong api na pinatimbo/sinanghothon di hau partonggol i, gabe mangolu ibana. Lapatanna, tudutudu do i tu Jesus na gantung di silang i. Jala ganup na mamereng Tuhan i di silang i, huhut hot manghaporseai panghophoponNa, i do na dapotan hangoluon/haluaon i.\n1. Tongka do sai murhing bohi huhut sai marmungutmungut tu dongan jolma lumobi tu Debata. Tung so dihalomohon Debata do jolma sisongon i. Ai halak na sai murhing huhut marmungutmungut dipatudu i do dirina siginjang roha. Taboto do, saleleng di portibion, ndang boi so ro hamaolon. Dungi molo tung hurang pe sinamot – hurang mangihuthon paretongan portibion - alai ingkon okuhonon do paboa so hasuhatan saluhut denggan basa ni Debata naung tajalo. Na pasti, ndada holan ngolu siapari na disarihon. Alai uju madabu hita tu dosa – termasuk dosa marmungutmungut – disi do hita naung nililit huhut pinargut ni ulok na robi, ima sorop/huaso ni dosa i. Gabe huaso ni dosa i na mamparhatobanhon hita. Ala ni i do ingkon hona uhum hian jolma i, ima uhum ala dosa i, hamatean salelengna. Alai ro Tuhanta Jesus, gabe Ibana manggatihon hita manjalo uhum i. Gabe Tuhanta Jesus ma singkat ni hita manisia digantung di hau pinarsilang i – suman ni ulok tulong api na sinangkothon di hau partonggol, laos tudutudu do i tu Jesus na gantung di silang i (pat. Joh.3:14). Ima balga ni holong dohot denggan basaNa humophop hita jolma naung gok dosa dohot ungutungut i.\n2. Ndang adong sian jolma na sempurna. Saluhutna do gok hahurangan dohot dosa. Alai taingot ma : dijanghon Debata do ganup halak na sumolsoli dosana huhut dohot roha na magopu ibana manopotisa di adopan ni Debata. Na paling berbahaya di ngolu on, molo niula na sala/dosa, dungi gabe nihasolmalhon na sala/dosa i. Hape ala dihasomalhon i, gabe i dietong hasintongan. Pangalaho na songon i do na umborat. Nuaeng pe, bereng ma Tuhanmu na gantung di hau pinarsilang i. Haporseai ma panghophopNa i. Dungi gabe dapotan hangoluan dohot haluaon na hot salelengna ma ho. Amen.


HARI MINGGU PRAPASKAH I : BAHASA BATAK TOBA ( 13 Maret 2011) ~ Paroki 'MARIA dari GUNUNG KARMEL'\nHARI MINGGU PRAPASKAH I : BAHASA BATAK TOBA ( 13 Maret 2011)\nBAHASA BATAK TOBA ( 13 Maret 2011)\n"Tuhan Debatam do sisombaonmu, Sasadasa do sioloanmu!"\nDung i ditogihon Tondi i ma Jesus tu halongonan, asa diunjuni sibolis i Ibana. Jadi dung opatpulu ari, opatpulu borngin lelengna so mangan Ibana, male ma dihilala. Dung i didapothon sipangunjuni i ma Ibana, ninna ma: Molo na tutu Ho Anak ni Debata, dokkon ma batu on gabe sipanganon! Alai ninna ma mangalusi: Na didok Surat i do: "Apala holan sipanganon hangoluan ni jolma; tung nasa hata ni Debata do, na ro sian Ibana!" Dung i ditogihon sibolis i ma Ibana tu huta na badia i, dipajongjong ma Ibana tu atas bagas joro i, dung i ninna ma mandok Ibana: Molo Anak ni Debata Ho, timbungkon ma Dirim tu toru, ai didok Surat i do: "Dohononna do angka surusuruanna manangannangan Ho, asa unang tartuktuk patmu tu batu!" Dung i ninna Jesus ma mandok ibana: Dohot do on didok Surat i: "Ndang jadi unjunanmu Tuhan Debatam!" Dung i diulahi sibolis i ma manogihon Ibana tu punsu ni dolok na timbo situtu, dipatuduhon ma tu Ibana nasa harajaon na di portibi on ro di hasangaponna, dung i ninna ma mandok Ibana: Saluhutna i lehononku do tu Ho, molo olo Ho marsomba tu ahu. Dung i didok Jesus ma mandok ibana: Laho ma ne ho, bolis; ai didok Surat i do: "Tuhan Debatam do sisombaonmu, Sasadasa do sioloanmu!" Dung i ditadingkon sibolis i ma Ibana; jadi ro ma angka pardisurgo marhobasi di Ibana.\nSongon ni ma Barita Nauli na dipatolhas tu hita sadari on.


Na masa di Parsaripeon dung Tubu Ianakhon | Keluarga na Martua\nJAHA DIBAGASAN HATA Abui Adhola Afrikans Ahanta Ajie Albania Alur Amhara Arab Arab (Tunisia) Armenia Assamese Ateso Aukan Aymara Azerbaijani Azerbaijani (Sirilik) Bahasa Isyarat Cina Bahasa Isyarat Panama Bahasa Isyarat Paraguay Bahasa Isyarat Polski Bahasa Isyarat Portugis Bahasa Isyarat Rusia Bahasa Isyarat Selandia Baru Bahasa Isyarat Slovak Bahasa Isyarat Swensk Bahasa Isyarat Venezuela Bahasa Isyarat Zimbabwe Bali Bambara Baoule Bashkir Basque Bassa (Kamerun) Bassa (Liberia) Batak (Karo) Batak (Simalungun) Batak (Toba) Bengali Biak Bikol Bislama Bolanda Boulou Bulgar Cakchiquel (Central) Cebuano Changana (Zimbabwe) Chavacano Cheska Chichewa Chin (Tiddim) Chitonga Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cina Mandarin (Disederhanakan) Cina Mandarin (Tradisional) Cinamwanga Cinyanja Citonga (Malawi) Damara Dangme Dansk Dayak Ngaju Digor Douala Drehu Dusun Edo Efik Embera (Katio) Esan Esti Ewe Faroese Farsi Fiji Fon Frafra Ga Galicia Garifuna Georgia Gitonga Greenland Guarani Guarani (Bolivia) Guerze Gujarati Gun Guna Hata ni na Ngungu di Amerika Hata ni na Ngungu di Angola Hata ni na Ngungu di Argentina Hata ni na Ngungu di Australia Hata ni na Ngungu di Bolivia Hata ni na Ngungu di Brasil Hata ni na Ngungu di Cile Hata ni na Ngungu di Kolombia Hata ni na ngungu di Cheska Hata ni na ngungu di Ekuador Hata ni na ngungu di Ghana Hata ni na ngungu di Guatemala Hata ni na ngungu di India Hata ni na ngungu di Indonesia Hata ni na ngungu di Italia Hata ni na ngungu di Japang Hata ni na ngungu di Jerman Hata ni na ngungu di Korea Hata ni na ngungu di Kuba Hata ni na ngungu di Madagaskar Hata ni na ngungu di Magyar Hata ni na ngungu di Malawi Hata ni na ngungu di Meksiko Hata ni na ngungu di Prancis Hata ni na ngungu di suomi Hausa Heber Herero Hiligaynon Hindi Hiri Motu Hmong (White) Huastec (San Luis Potosi) Iban Ibanag Ibinda Igbo Iloko Indonesia Inggris Irlandia Islan Isoko Italia Japang Jawa Jerman Jerman Pennsylvania Jerman Rendah Jula Kabyle Kachin Kannada Karen (S'gaw) Katalan Kazak Kekchi Khana Khmer Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kisi Kisii Kongo Korea Kpelle Kreol Guinea Bissau Kreol Haiti Kreol Mauritius Kreol Seychelles KreolRéunion Krio Kriol Belize Kroat Kurdi Kurmanji (Sirilik) Kurdi Sorani Kurdis Kurmanji (Kaukasus) Kwangali Kwanyama Lamba Latvi Lenje Lhukonzo Lingala Lituavi Lomwe Luganda Lugbara Lunda Luo Magyar Makau Makedonia Malagasi Malayalam Malta Mam Mambwe-Lungu Mandjak Maninkakan (Timur) Mapudungun Marati Mare Maya Mazahua Mazatec (Huautla) Mbukushu Melayu Mende Meru Mingrelian Mixe Mixtec (Guerrero) Mixtec (Huajuapan) Mizo Mongol Moore Motu Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Nambya Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niue Norsk Nyakyusa-Ngonde Nyungwe Nzema Oromo Ossetia Otetela Otomi (Rura Mezquital) Pangasinan Papiamento (Aruba) Papiamento (Curaçao) Pijin (Kamerun) Pijin Pulopulo Solomon Polski Portugis Prancis Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romani (Bulgaria) Romani (Junani Selatan) Romani (Junani Utara) Romani (Makedonia) Romani (Makedonia) Cyrillic Romani (Slovakia Timur) Rumania Rundi Runyankore Rusia Rutoro Samoa Sangir Sango Saramaccan Sarnami Sena Sepedi Serb Serb (Romawi) Serer Sesotho (Afrika Selatan) Sesotho (Lesotho) Setswana Shona Shuar Sidama Silozi Sinhala Slovak Sloven Somali Spanyol Sranantongo Sunda Suomi Susa Swahili Swahili (Kongo) Swati Swensk Tagalog Tahiti Tajik Tamil Tandroy Tankarana Tarahumara Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tonga Toraja Totonac Tshiluba Tshwa Tsonga Turki Turkmen Turkmen(Sirilik) Tuvalu Tuvini Twi Tzeltal Tzotzil Udmurt Uighur (Sirilik) Ukraina Urdu Urhobo Uruund Uzbek Uzbek (Romawi) Valencia Venda Vezo Vietnam Wallis Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Yunani Zande Zapotec (Isthmus) Zapotec (Lachiguiri) Zulu\nNa masa di Parsaripeon dung Tubu Ianakhon\n”Silehonlehon ni Jahowa do angka ianakhon.”—Psalmen 127:3, Bibel siganup ari\nLas do roha ni natuatua tingki tubu dakdanak di parsaripeonnasida, alai tamba ma ulaonna laho manarihon posoposonasida. Ala on dope hamu gabe natuatua, olo do suda tingki dohot gogo laho manarihon posoposo i. Jala ala hurang modom boi do mambahen hamu gabe mura muruk. Alani i, ingkon pahombaronmu do dirimuna laho manarihon ianakhonmuna jala manarihon na ringkot di parsaripeonmuna. Songon dia do poda ni Bibel boi mangurupi hamu?\n1 MASIANTUSAN MA HAMU\nSONGON ON MA HATA NI BIBEL: ”Na lambas do haholongan i jala na sorta.” Haholongan i pe ”ndang na ahut, ndang na olo pangarimason”. (1 Korint 13:4, 5) Ala on dope hamu marposoposo gabe gumodangan ma tingkimu manarihon posoposomuna i. Alai, tunggani dolimuna pe ingkon tongtong do sarihononmu. Alani i, patuduhon ma pangargaionmuna tu ibana jala patuduhon ma na ringkot do pangurupionna laho rap manarihon ianakhonmuna.\n”Angka baoa pe . . . marroha ma hamu mangangkupi nasida.” (1 Petrus 3:7) Marpangantusion ma hamu tu tunggani borumu, ala nunga gumodangan tingki dohot gogo ni nasida laho mangurus ianakhonmuna. Ala tanggung jawab na baru on di ibana, ra olo do ibana gabe stres, malojahu, manang gabe depresi. Sipata olo do jut rohana mida hamu, alai marlambas ni roha ma hamu, ala ”tagonan do halak na lambat tarrimas sian ulubalang.” (Poda 16:32) Patudu ma pangantusion jala lehon ma pangurupion na dihaporluhon.—Poda 14:29.\nAma: Urupi ma tunggani borumu manarihon posoposomuna nang tingki borngin. Unang ma pagodangku tingkimuna di luar, alai sarihon ma tunggani boru dohot ianakhonmuna\nIna: Las ma rohamu manjalo pangurupion sian tunggani dolimuna ala olo ibana manarihon ianakhonmuna i. Molo ndang songon na di rohamuna i dibahen, unang ma pintor muruk. Alai, sabar ma patuduhon songon dia isara na denggan\n2 PATOGU MA PARDONGANSARIPEONMUNA\nSONGON ON MA HATA NI BIBEL: Jadi ingkon gabe ”sada sibuk nasida”. (1 Musa 2:24) Nang pe naung adong ianakhonmuna, alai hamu dohot tunggani dolimuna tongtong do sada sibuk. Dibahen i, porlu jagaonmu pardongansaripeonmuna tongtong togu.\nTunggani boru, hamauliatehon ma pangurupion na binahen ni tunggani dolimuna. Pangargaion na pinatudumu boi do ”pamalumhon” rohana. (Poda 12:18) Tunggani doli, paboa ma na dihaholongi hamu dohot diargai hamu do gogo dohot tingki ni tunggani borumuna. Puji ma ibana alana rade mangurus keluarga.—Poda 31:10, 28.\n”Unang ma masiringkoti na di ibana, na di dongan i ma!” (1 Korint 10:24) Na dumenggan ma ulahon tu dongan saripemuna. Lului ma tingki laho mangkatahatai, unang maol mamuji jala rade ma manangihon. Unang ma holan mamingkiri dirina sandiri taringot tu parsaoran ni na mardongansaripe. Parrohahon ma aha na dihaporluhon dongan saripe muna. Bibel mandok, ”Holan sian dos ni rohamuna be jala martingki hamu masipadaoan.” (1 Korint 7:3-5) Dibahen i, denggan ma hatai hamu taringot on di bagasan lambok ni roha. Molo marlambas ni roha jala marpangantusion, on boi mangurupi hamu patoguhon parsaripeonmuna.\nPorlu luluanmu tingki laho mangkatahatai hamu na dua\nPatuduhon ma holongmu tu dongan saripemuna, songon mangirim SMS manang mangalehon silehonlehon\n3 AJARI MA IANAKHONMU\nSONGON ON MA HATA NI BIBEL: ”Jala ingot ma naung sian mulai na metmet dope ho nunga ditanda ho buku na badia i, na boi mangalehon habisuhon di ho.” (2 Timoteus 3:15) Pingkiri hian ma songon dia bahenonmu laho mangajarajari anakhonmuna. Nang pe di bortian dope, nunga manangihon nasida di pangajarajarionmu, nunga boi ditanda soaramuna jala mangkorhon do na dihilalamu tu ibana. Ringgas ma hamu manjahahon buku nang pe ndang mangantusi dope ibana, on boi mangurupi ibana asa ringgas manjaha dung magodang.\nUnang tapaima dung balga asa mangajarhon taringot Debata tu nasida. Rap martangiang ma dohot ibana tu Jahowa. (5 Musa 11:19) Jala nang pe tingki marmeammeam dohot ibana, taringoti ma angka tompaan ni Debata tu ibana. (Psalmen 78:3, 4) Lam magodang ibana, idaonna ma songon dia holongmuna tu Jahowa jala ibana pe gabe manghaholongi Jahowa.\nTangiangkon ma mangido pangurupion laho mangajarajari ianakhonmuna\nJotjot ma taringoti angka na ringkot botoonna asa boi ibana marsiajar sian mulai na metmet\nMANGKORHON NA DENGGAN DO MOLO TUBU IANAKHON\nLam leleng tamba ma pangantusionmu tingki mangajarajari ianakhonmuna jala hilalaonmu ma las ni roha na marianakhon. Tamba ma tongtong holongmu, lambas ni rohamu jala hamu pe gabe halak parlambok. Molo rap masiurupan hamu pagodanggodangkon ianakhonmuna, lam togu ma parsaripeonmuna. Boi ma hilalaonmu hata na di Psalmen 127:3, ”Silehonlehon ni Jahowa do ianakhon.” (Bibel siganup ari)\nDi bagasan minggu on, aha do hubahen patuduhon hamauliateonku tu dongan saripengku ala naung disarihon na ringkot di keluarga?\nSadia jotjot do hami na dua manaringoti parsaripeon nami?


Acara Kebaktian 31 ujung taun 2016 - Kramat Jati ibadah dan jadwal minggu hkbp kramatjati\nAcara Kebaktian 31 ujung taun 2016\nAcara Ujung Taun 2016\nTema : “DAPOTAN SONDANG HANGOLUAN DO NA MANGIHUTHON JESUS” (Johannes 8 : 12 – 19)\nTangiang na hohom – Saat teduh\n1. JOUJOU MARSAOR DOHOT TUHAN I (L : Liturgis; R : Ruas)\nL : Hamu dongan na tinobus ni Tuhanta. Ndang sadia lelengnari, salpuhononta ma taon 2016, jala jaloonta ma taon na imbaru, taon 2017 sibasa-basahonon ni Debata tu hita. Marragam do na masa di bagasan sataon bolon on. Marsorin-sorin do masa las ni roha dohot arsak ni roha pe. Itamauliatehon ma ganup na masa i, ala tongtong do HOT ASI NI ROHA NI DEBATA tu hita.\nR : Puji ma Jahowa ale tondingku, jala nasa rohangku di bagasan mamuji goarNa na badia i. Puji ma Jahowa, ale tondingku, jala unang tung halupahon denggan ni basaNa sudena.\nL : EBENEZER, RASIRASA NUAENG DI DONGANI TUHAN I DO HITA. Taendehon ma “Sangap di Jahowa”\nR : (mangendehon BE. 581 : 1 + 3 “Sangap di Jahowa”)\n1 Sangap di Jahowa na sun timbul i,\nDilehon anakNa na sasada i\nRef: Puji ma Debata ale manisia,\nlas roham las roham somba ma Debata.\n3. Balga situtu pambaenMi Debata,\nTu jolma pardosa asi do rohaM\ndiungkap Ho dalan lao tu banuaM.\nRef: Puji ma Debata….d.u..\nL : Marhitehite Goar ni Debata Ama, dohot Goar ni AnakNa Tuhan Jesus Kristus, dohot Goar ni Tondi Parbadia na tumompa langit dohot tano, Amen.\nJahowa do Sijaga ho, Jahowa do parlinggomanmu di lambung ni tanganmu siamun. Ndang tagamon doiton ni mata ni ari ho arian, manang bulan pe bornginna i. Sai jagaon ni Jahowa do ho sian nasa parmaraan, sai jagaonna do tondim. Sai jagaon ni Jahowa do ho laho ruar dohot laho bongot, olat ni on ro di salelenglelengna. Haleluya\nR : (mangendehon) Haleluya…. Haleluya…..Haleluya.\nL : Martangiang ma hita: Ale Tuhan Debata na so marmula na so marpansohotan, Debata na manongtong ro di salelenglelengna. Na so olo suda do angka taonMu, jala dang marparbolatan angka ariariM. Mauliate hudok hami tu adopanMu naung mandongani hami sahat tu ujung ni taon on. Didongani Ho do hami mangadopi ragam ni hasusaan. Di paserep Ho rohanami uju mamolus las ni roha. Dilehon Ho do angka na ringkot dingolunami. Taiti ma rohanami tongtong tu Ho, asa sai tu Ho hami ro pasahathon sude na di rohanami be. Sai dongani hami mangujungi taon on, jala sai pargogoi hami manjalo taon na imbaru, sipasahatonMu tu hami. Dibagasan GoarMu na badia i, jalo ma tangiang nami. Amen.\n—– hundul —–\n3. MARENDE BE. No. 758 : 3 “JAHOWA PANGURUPI”\n1. Jahowa pandongani ni na porsea i\nAsa marolopolop ho di ujungna i\nIbana do donganmu, nuaeng nang sogot pe\nL : Tangihon hamu ma Patik ni Debata di parpunguan ujung taon on, ima na tarsurat di buku evangelium Markus 8 : 34 ” Laos dijou ma natorop i rap dohot siseanna, didok ma tu nasida: Nasa na giot mangihuthon Ahu, disoadahon ma dirina, dituhuk ma silang na tu ibana i, diihuthon ma Ahu.” Antong rap mangido gogo ma hita tu Debata laho mangulahon patikNa i\nR : Ale Tuhan Debata, sai pargogoi ma hami mangulahon na hombar tu PatikMi, Amen\n5. MARENDE BE. No. 695 : 2 “JESUS TUHANKU DI HO MA AU ON”\n2. Mansai godang do pardangolanki\nTagan so Jesus dope tohaphi\nDisesa Jesus sude dosangki\nGok dame rohangki (jongjong)\nAsi rohaNa di au, tongtong asi rohaNa di au\nGok dame rohangki.\n6. MANOPOTI DOSA:\nL : Tatopoti ma dosanta, martangiang ma hita.\nAle Tuhan Debata, Amanami, Pargogo na so hatudosan. Na ro do hami tu joloM manganggukhon dosanami na godang i. Mansai jotjot do huarsahi hami Ho marhite pingkiran, hata nang pambahenannami na roa i.\nR : Ale Tuhan, asi ma rohaM di hami, halak pardosa godang on.\nL : Ndang huhaholongi hami Ho sian nasa rohanami dohot nasa ateatenami dohot nasa tondinami dohot nasa gogonami. Nang dongannami, ndang huhaholongi hami doshon dirinami.\nR : Ale Tuhan, sai ingot ma hami, ala ni asi ni rohaM na godang i.\nL : Marsalpuan do angka ari, minggu dohot bulan di bagasan sataon on. Sai jumpang do pangalaho dohot parulaonnami na so ture, na so tangkas patuduhon parbue na denggan maradophon dongannami jolma songon na pinangidoM tu hami.\nR : Ale Tuhan, asi ma rohaM di hami, sai pauli ma rohanami.\nL : Ias situtu ma buri hami sian hajahatonnami, jala paias ma hami sian angka dosanami. Ai nunga huboto angka pangalaosionnami, jala sai tong do sonson dosanami di joloM. Dompak Ho sambing do hami mardosa, jala najat situtu do di matam na huulahon hami, asa tung bonar Ho di bagasan pandohanmu, jala pita di bagasan panguhummu.\nR : (mangendehon BE.No. 686 : 2 “Ramun do au”)\n2. Na ro do au tu joloMi, gale do au urupi au.\nO Jesus ala mudarMi dison do au patau ma au.\nL : Bagabaga ni Debata taringot tu hasesaan ni dosanta: “Songon on do Hata ni Jahowa:”Unang ho mabiar, ai Ahu do siluluhon ho; nunga pola hujou goarmu, Ahu nampuna ho. Hasangapon ma di Debata na di Ginjang\n7. MARENDE BE. No. 769 : 1 “TU DEBATA DO PANGHIRIMONKI”\nDi tano laut nang awangawang i\nIbana do haposanki\nTorop pe mara manahopi au\nDebatangki do sumarihon au\nIbana do na mandongani au\n8. EPISTEL :\nL : Hata ni Debata turpuk di hita di parpunguan ujung taon on, ima na tarsurat di buku 1 Rajaraja 3 : 5 – 24 : Apala di Gibeon ma patar Jahowa tu si Salomo di bagasan nipina bornginna i, didok Debata ma: Pangido ma manang aha silehononku tu ho.\nR : Dung i ninna si Salomo ma: Nunga dibahen Ho asi ni roha godang tu naposom, damang si Daud, hombar tu parangena di jolomi di bagasan hasintongan, hatigoran dohot habonaron ni roha maradophon ho, jala nunga dipahot Ho di ibana asi ni roha na godangon, dilehon Ho di ibana sada anak na juguk di atas habangsana, songon na masa nuaeng.\nL : On pe, ale Jahowa, Debatangku, nunga dipabangkit Ho naposom gabe raja singkat ni damang raja Daud; alai bajar dope ahu, ndang huboto ruhut tu balian manang di bagasan huta.\nR : Ia naposomon di tongatonga ni bangsom do, naung pinillitmi, bangso na bolon, na so taretong jala na so habilangan dibahen deakna.\nL : Dibahen i, lehon ma tu naposomon roha na pantas laho manguhum bangsomi, asa huboto manirang na denggan sian na roa; ai tung ise ma na tuk manguhum bangsom na marmulia on?\nR : Dung i lomo ma roha ni Jahowa, ala songon i pangidoan ni si Salomo.\nL : Jadi ninna Debata ma tu ibana: Ala na songon i pangidoanmi, jala ndang dipangido ho ginjang ni umur, jala ndang dipangido ho hamoraon, jala ndang dipangido ho hosa ni angka musum, roha tahe pinangidom asa tumimbang uhum.\nR : Ida ma, bahenonku ma hombar tu hatam. Ida ma! Lehononku ma tu ho roha na bisuk jala na pantas, asa unang adong tudoshon ho sian na robi angka naung salpu i, nang na tubu muse.\nL : Angkup ni na so pinangidom pe, lehononku do tu ho, nang hamoraon, nang hamuliaon, asa unang adong tudoshon ho nanggo sahalak di tongatonga ni angka raja saleleng ho mangolu.\nR : Dung i molo sai tong marparange ho di angka dalanku laho mangaradoti angka patikku dohot tonangku, songon parange ni amangmu si Daud, tumpahonku ho huhut sarimatua.\nL : Jadi dung ngot si Salomo, ida ma, nipina do hapengani. Jadi dung sahat ibana tu Jerusalem, jongjong ma ibana di jolo ni poti parpadanan ni Jahowa, jala dipelehon angka pelean situtungon, dibahen huhut angka pelean hamauliateon, jala dilehon mangan saluhut naposona.\nR : Uju i ro ma dua parompuan sibabijalang mangalualu tu rajai, laos jongjong di jolona.\nL : Ninna parompuan na sada ma: Santabi, ale tuanku, ia ahu dohot parompuan on maringan di sada jabu, jadi mangintubu ahu di lambungna di jabu i.\nR : Dung i patoluarihon dung mangintubu ahu, mangintubu huhut parompuan on; jala rap hami na dua, ndang adong halak na asing di jabu i, dungkon ni hami na dua.\nL : Dung i mate ma anak ni parompuan on borngin i, ditipa ibana uju modom.\nR : Jadi hehe ma ibana tonga borngin, dihindat ma anakku sian lambungku, uju modom naposom boruburu, jala dipeakkon ibana tu ampuanna, ia anakna na mate dipeakkon tu ampuanku.\nL : Jadi dung hehe ahu manogotna i laho pasusuhon anakki, gabe ida ma, nunga mate ibana. Alai hupamanatmanat ma ibana manogotna i, gabe ida ma, ndada ibana anakku na hutubuhon i.\nR : Alai ninna parompuan na sadanari ma: Ndang songon i, ai anakku do na mangolu i, jala anakmu do na mate. Alai ninna parjolo i ma: Ndada! Ai anakmu do na mate, jala anakku do na mangolu i. Songon i nasida marbada masialusan di jolo ni rajai.\nL : Dung i ninna rajai ma: Sadaon mandok: On do anakku na mangolu i, jala anakmu do na mate. Alai sadaan mandok: Ndada, ai anakmu do na mate, jala anakku do na mangolu i.\nR : Jadi ninna rajai ma: Antong boan hamu ma tu ahu sada podang. Jadi dung sahat podang i tu jolo ni rajai.\nL : I ma sahatna. Martua do angka na tumangihon Hata ni Debata jala na umpeopsa,\n9. MARENDE BE. No.536 : 1 + 2 “ DITANGIHON TUHAN I”\n1. Ditangihon Tuhan i, Hata ni tangiang i\nTung na pos do rohangki. Puji Tuhan i\n2. Dipasaut HataNa i, nasa bagabaga i\nNdang boi ganggu rohangki. Puji Tuhan i.\n10. REFLEKSI UJUNG TAON\nL : Molo manaili hita satongkin marnida ragam ni angka na masa, naung itabolus di bagasan sataon on, hatindanghononta ma, paboa Tangan ni Jahowa do hape na sai tongtong manogu-nogu hita.\nR : Holan di Debata ma hasangapon dohot puji-pujian.\nL : Marragam do na masa di tonga-tonga ni masyarakat dohot bangsonta di bagasan sataon on. Lam ragat angka siula hajahaton, lam otik idaon siula na denggan. Songon i nang media na so apala objektif be mamaritahon angka na masa, gabe olo patubu hagaoron di tonga-tonga ni masyarakat. Nang angka aparatur ni negara on dohot angka masyarakat pe, dang apala marsitutu idaon manghangoluhon revolusi mental naung disoarahon dohot naung di hangoluhon partogi ni negeratta.\nR : Alai biar mida Jahowa do parmulaan ni hapistaran dohot habisuhon.\nL : Songon i nang di ngolu parugamoon, martamba-tamba do pangalaho radikalisme agama, sian parugamo na sada tu parugamo na asing. Jongjong deba, parugamo na sada manghasogohon parugamo na asing. Debanari mandok, holan ugamona na sumintong sian ugamo na asing. Gabe lam ragat masa parsalisian, na paroahon donganna dohot ragam ni angka teror pe.\nR : Ale Tuhan, suanhon tu rohanami, asa tongtong huhaholongi hami dongannami jala huhaholongi hami nang musunami.\nL : Di na tongon mangarade diri hita mangadopi Pilkada DKI Jakarta, naeng ma tongtong hita jamot di ulaonta, denggan marsaor dohot tetangganta, atik pe marasing be pilihanta. Unang ma adong jumpang sian tonga-tonganta, na patubu paraloan nang parmusuon dompak halak. Tongtong ma hita dibagasan halambohon mangadopi angka donganta mangasahon holong na sian Tuhanta i.\nR : Tongtong ma itajalo habisuhon dohot halambohon sian Tuhanta Debata, asa rap hita saluhutna manumpahi DKI Jakarta asa lam tu majuna.\nL : Songon i ma nang parsorion na masa di tonga-tonga ni rumatanggatta be. Adong do i na marsitaonon ala ni hapogoson, adong na marsitaonon ala ni parianakhonon, marsitaonon ala so saurdot ama dohot ina di tonga ni bagasna.\nSai adong do tarbege pangalaho kekerasan na masa di tonga-tonga ni keluarga. Kekerasan na marsaripe, lumobi ma angka kekerasan na niadopan ni angka dakdanak.\nAha ma ulaning naeng masa tu hita, molo so Hata ni Debata ojahan ni rumatanggatta?\nR : Pasunggulhon ma tu rohanami, padan naung huhatindanghon hami di joloM. Jala sai ajari ma hami manghaholongi sude pangisi ni bagasnami be.\nL : Mauliate ma di Tuhanta, ala ditotophon induk ni Hurianta do taon 2017 na ro, marojahan tu “Pendidikan dohot Pemberdayaan” laho pahitsathon hinaringkot ni perbinotoan nang angka keterampilan ni sude ruas dohot Parhalado, asa manahan mangadopi tantangan ni hamajuon ni tehnologi dohot media sosial na boi mangaliluhon haporseaonta. Ojahan ni tahun Pendidikan dohot Pemberdayaan on ima sian 2 Timotius 3 : 16 – 17 :\nR : Ai nasa Surat i, sinihathon ni Debata do; jala hasea mamodai, maminsang, pauliulihon, manogunogu di bagasan hatigoran, asa rimpas halak ni Debata, hobas tu nasa ulaon na denggan. Amen.\n11. MARENDE BE. NO 763 : 1 “MOLO JESUS DONGANMI”\nJesus i pangurupim las roham.\nHot haporseaonmi dohot pos ni rohami,\nsaleleng di ngolumi las roham.\nLas roham, las roham, mardonganhon Jesus i las roham. Marsinondang ma di ho bintang panghirimon i\n12. MANGHATINDANGHON HAPORSEAON:\nL : Tahatindanghon ma haporseaonta i, songon na hinatindanghon ni donganta sahaporseaon di sandok portibi on, rap ma hita mandok :\nR : Ahu porsea di Debata Jahowa….…..Amen\n14. MARENDE BE. 14: 2 “PUJI HAMU JAHOWA TUTU”\n2. Ingot tongtong ale tondingkon\nSude na denggan na dipasonggop Debata tu Ho;\nDenggan basaNa do napangoluhon ho.\n15. PASAHAT POKOK-POKOK PENTING BARITA JUJUR TAON DOHOT LAPORAN PARHEPENGON (denggan ma adong tercetak, unang pola dijaha sude)\n16. MARENDE BE. No. 557 : 1 “DAO DUMENGGAN ”\n1. Dao dumenggan asi ni rohaM\nSai pujionku ma Ho Tuhanku\nDao ummarga asi ni rohaM\n17. MANDOK HATA dohot MARTANGIANG\na) Mandok Hata sahalak mewakili sude Ruas/Parhalado\nb) Martangiang sahalak mewakili Parhalado\n18. MARENDE BE. 806 : 1…. “AHA PE MASA DI NGOLU”\n(Pelean Ia, Ib)\nReff : Tuhan manjaga ho las pe roham marsakpe ho,\n2. Sai disarihon do ngolumi, Tuhan manjaga ho.\nSai ditangihon tangiangmi, Tuhan manjaga ho. Reff\nTung pe golap parnidaanmi, Tuhan manjaga ho. Reff\n19. JAMITA : JOHANNES 8 : 12 – 19\n20. MARENDE BE. No. 720 : 1…. “NAENG MARSINONDANG NGOLUNGKU”\n(Pelean II tu Dana Pensiun HKBP)\n1. Naeng marsinondang ngolungku diigil Jesus i\nReff : Tiur marsinondang ido niigil ni Jesus\nTongtong marsainondang, panondang do au tutu\n—– organ —–\n2. Ingkon hobas mangurupi, angka na gale i\nJala burju manghobasi songon Tuhanta i. Reff\n3. Tuhan urupi ma ahu sai jaga rohangki\nAsa marsinondang ahu, Ho naeng tiruonki. Reff\n4. Naeng oloanku Tuhanku, saleleng ngolungki\nSogot di Surgo endengku pasangap Tuhan i. Reff\n21. TANGIANG PELEAN (Agenda HKBP)\nTAHUN BARU 1 JANUARI 2017\n| Tags: acara ujung taun - taun baru, HKBP Kramatjati,\ntahun 2017 hkbp